“Dia Wanita Yang Saya Mahu Sehidup Semati.” Dilamar Di Madinah, Zulin Aziz Bakal Nikah 20 Februari

Bermula sebagai rakan kongsi sebelum mulai serius dan menyulam cinta, Zulin Aziz, 33, dan Farhan Norzaini, 35, akhirnya mengikat tali pertunangan selepas dua tahun berkenalan.

Majlis  pertunangan bdiadakan secara tertutup dan sederhana selain dihadiri keluarga terdekat kedua-dua belah pihak di kediaman abang pelakon tersebut.

Menurut Zulin atau nama sebenarnya Farah Azleenda Abdul Aziz, dia dan tunang sepakat memilih untuk melangsungkan pertunangan pada hari ini selepas pulang dari mengerjakan ibadah umrah hujung tahun lalu.

Pada majlis berkenaan, Zulin turut menerima dua bentuk cincin (merisik dan bertunang) daripada tunangnya.

“Alhamdulillah, Farhan melamar saya ketika berada di Madinah. Sebenarnya sudah lama kami merancang, akhirnya Allah memperkenankan doa saya ketika berada di Tanah Suci.

“Majlis pada malam ini juga diadakan serba ringkas. Malah atas permintaan keluarga kami hanya menjemput keluarga terdekat sahaja demi menjaga prosedur operasi standard ( SOP),” kata Zulin usai majlis selesai.

Ditanya mengenai Farhan yang berjaya memenangi hatinya sehingga terbuka hati untuk memilih lelaki itu sebagai teman sehidup semati, bekas penyampai radio Suria FM, percaya Farhan mampu membimbingnya ke jalan yang diredhai.

“Dia seorang yang bertanggungjawab dan pandai mengambil hati keluarga. Dia juga seorang pendengar yang setia. Saya selesa bersama dengannya dan boleh meluahkan apa sahaja kepadanya,” kata Zulin.

Sementara itu, Farhan menyifatkan Zulin sebagai seorang yang mempunyai hati yang tulus dan ikhlas serta pandai mengambil hati keluarganya.

“Dia berada bersama saya di saat saya mengharungi detik paling hitam dalam hidup iaitu ketika saya kehilangan arwah ibu pada Oktober tahun lalu.

“Disitu saya tahu bahawa dialah wanita yang saya mahu sehidup semati. Malah arwah ibu pernah berpesan jika mahu memilih calon isteri, pilihlah wanita yang boleh menjaga saya seperti mana arwah menjaga saya. Dan Zulin ada ciri-ciri itu,” kongsinya.

Menyingkap kembali momen saat pertama kali mereka berkenalan, kata Farhan dia yang memberanikan diri menghantar mesej kepada Zulin menerusi Instagram (IG) selepas menonton rancangan Melodi di TV3.

“Waktu itu saya sedang menonton rancangan Melodi bersama arwah ibu. Kebetulan ada paparan cerita Zulin tak jadi kahwin. Lepas tu arwah ibu cakap dia rasa kasihan dengan Zulin. Malah tak semena mena, arwah ibu tiba-tiba cakap tak kisah andai Zulin menjadi menantunya.

“Seterusnya, adik saya yang mendesak supaya mengirimkan mesej langsung kepada Zulin di IG. Saya memberanikan diri dan tak sangka dia membalas mesej. Masa itu saya fikir tak mungkin Zulin membalas mesej itu kerana saya hanya orang biasa di antara jutaan pengikutnya yang lain,” kata Farhan.

Pasangan ini menetapkan tempoh kurang dari sebulan untuk ikatan pertunangan dan merancang untuk berkahwin pada 20 Februari depan.

Mereka sepakat memilih 20 Februari 2022 kerana tarikhnya cantik selain tidak mahu bertunang lama-lama dan mempercepatkan benda baik.

Terdahulu, kisah keintiman pasangan ini mula dihidu sejak tahun lalu apabila Zulin berkongsi gambar bersama Farhan di Instagram pantas mencetuskan spekulasi.

Tanpa berselindung, Zulin sekitar Mac tahun lalu menerusi entri gambar berdua di Instagram (IG) yang dimuat naik turut berani memanggil Farhan dengan gelaran ‘B’ atau ‘Baby’ di ruangan kapsyen.

Bagaimanapun ketika itu, Zulin diibaratkan hanya berkongsi ‘teaser’ mengenai hubungan mereka dan belum selesa bercerita lebih mendalam.

Namun kunjungan mereka berdua ke Tanah Suci Makkah untuk mengerjakan ibadah umrah terus menguatkan lagi spekulasi bahawa hubungan mereka serius.

Follow dan subscribe Youtube Channel @BintangKecilMy
#BintangKecilMy #BintangKecil #KitakanJuara


‘The Power of Doa’, Boleh Mengubah Hidup Keluarga Menjadi Yang Lebih Baik

Dalam Islam, doa adalah senjata untuk segalanya. Kita dituntut untuk berdoa kepada Pencipta tidak kira dalam urusan hidup untuk permudahkan urusan, jodoh, kebahagiaan dunia dan di akhirat nanti.

Akan datang satu ketika kita merasa doa kita dimakbulkan, dan ada kalanya kita rasa doa kita lambat dimakbulkan. Ketika itu mula la macam-macam kita fikirkan, termasuklah datangnya syaitan penghasut manusia.

TUKAR CARA BERDOA

INSYAALLAH siapa yang betul-betul amalkan, The Power of Doa ini, boleh mengubah hidup kita menjadi yang lebih baik. Biiznillah.

FORMULA 1

Sebelum ini kita selalu berdoa, ” Ya ALLAH berikanlah aku kekuatan.” Jika kita berdoa begitu, maka ALLAH akan sentiasa uji untuk test kekuatan kita. Faham faham?

Jadi doa yang kita boleh betulkan ialah,

” Ya ALLAH lapangkan kesulitan apa yang aku hadapi ini, Ya ALLAH keluarkan aku dari kesulitan ini, Ya ALLAH bantulah aku)’.

FORMULA KE 2

Selain daripada itu, kita sebelum ini mungkin selalu berdoa, “Ya ALLAH berilah aku…”. Jadi, selepas ini kita tukar sikit doa iaitu,

” Ya ALLAH kurniakanlah aku…”

Kerana apa? Jika kita sebut beri maka bila-bila masa ALLAH boleh ambil balik. Namun, jika sebut kurnia, maka ALLAH akan kurniakan kita sesuatu sampai bila-bila INSYA ALLAH.

FORMULA KE 3

Satu lagi, selalu saya dengar dan nampak orang doa begini, “semoga DIMURAHKAN rezeki”. Selepas ini, latihkan baca doa begini,

” semoga DILIMPAHKAN rezeki yang berpanjangan dan berkat.”

Nampakkan dua perbezaan doa itu? Doa kena betul, sebab setiap doa kita ALLAH dengar dan yakin ALLAH makbulkan doa kita. Jadi dengan doa ini saya nampak betapa pentingnya untuk kita praktikkan dalam kehidupan seharian.

FORMULA KE 4

Selain itu, selalu kan kita berdoa seperti ini, contonya, “Ya ALLAH, kurniakanlah kami zuriat, anak yang soleh dan solehah.” Dan setiap kali itu jugalah kita akan berasa kecewa, stress bila doa tidak dimakbulkan ALLAH.

Kalau selama ni kita hanya minta pada ALLAH sekadar nikmat sahaja. Kita tak benar-benar ikhlas meminta padaNya supaya diberikan nikmat yang lebih bernilai. Maka hari ini, ayuh kita tukar cara berdoa seperti ini, contohnya,

‘ Ya ALLAH, sekiranya dengan mempunyai zuriat dapat mendekatkan aku dengan diriMu maka makbulkan ya ALLAH..

Sekiranya dengan mempunyai anak membuatkan Engkau lebih memandangku ya Allah, maka kurniakanlah..

Sekiranya dengan mempunyai anak membuatkan ibadahku lebih bertambah dan solatku lebih khusyuk maka izinkanlah nikmat ini Engkau pinjamkan padaku ya ALLAH..

Kerana Engkau sahajalah sebaik2 perancang dan Engkaulah Rabb Yang Maha Mengetahui atas segala sesuatu yang terbatas bagiku. ‘

Amin Ya Mujib.

Sebabnya, bilamana kita berdoa seperti di atas ini, matlamat dan objektif dalam doa itu bukan terfokus pada nikmat semata, tapi lebih ikhlas kerana hubungan kita pada ALLAH yang memberikan nikmat itu.

FORMULA KE 5

Selalu juga, bila kita berdoa kita minta macam-macam pada ALLAH.. Hingga kita lupa nak bersyukur atas segala nikmat yg telah ALLAH beri.. Kita lupa nak bersyukur dengan rezeki yg sudah ada di hadapan kita..

Jadinya, bersyukur dulu atas apa yg ALLAH dah beri, maka ALLAH akan tambahkan lagi.. Sebagai contoh,

‘ Ya ALLAH, aku bersyukur umurku masih panjang lagi pada hari ini, maka Engkau jadikanlah hariku sebagai ibadah kepada Mu. Dan redhalah kepadaku ya ALLAH..’

FORMULA KE 6

Satu lagi cara berdoa adalah dengan mendoakan orang lain. Kerana bila mendoakan orang lain, seluruh malaikat di arasy akan turut mengaminkan doa kita.. satu contoh,

‘ Ya ALLAH, sahabatku ini dalam kesulitan dan kesempitan ya ALLAH.. bantu lah dia ya ALLAH, lapangkan kesulitannya.. permudahkan perjalanan hidupnya ya ALLAH..’

Moga Allah makbulkan setiap permintaan kita. Aamiin Ya Rabbal ‘Alamiin.

Kredit : Tanyalah ustaz


Simpan Stok Makanan Yang Salah Punca Anak Kerap Selsema & Demam. Ni Dr Jelaskan, Sila Ambil Tahu!

Sepanjang Petintah Kawalan Pergerakan tentunya kita sebagai ibu ayah akan pastikan stok makanan di rumah sentiasa mencukupi untuk seisi keluarga.

Jika boleh pelbagai jenis makanan dibeli untuk memenuhi keperluan, seperti ikan, ayam, telur, sayuran hinggalah junk food yang kita fikir untuk  kudap-kudapan anak-anak di rumah.

Pun begitu, tahukah anda tindakan kita dengan membeli stok makanan yang  tidak sihat akan turut mempengaruhi kesihatan anak-anak kita.

Kenapa dikatakan begitu?

Jadi nak tahu lanjut, ikuti perkongsian doktor ini.

Dah seminggu anak-anak duk berkurung dalam rumah. Tak ada pergi mana-mana pun. Tapi tetap kami masih jumpa ramai budak yang sakit, demam, batuk dan selsema.

Kalau nak kata berjangkit, orang lain kat rumah sihat belaka.

Kawan-kawan yang kerja di klinik kesihatan beritahu perkara yang sama juga.

Ada kanak-kanak yang keadaannya teruk sangat hingga terpaksa kami rawat di bahagian kecemasan hospital.

Sedih sangat. Itu sebenarnya tanda immuniti badan anak-anak kita dah terlampau lemah.

Puncanya sebab kita masih lagi simpan stok junk food dekat rumah. Dan itu yang anak duk hadap hari-hari.

Jajan.

Keropok.

Mi segera.

Air kotak.

Gula-gula.

Coklat.

Minuman dalam tin.

Air gas.

Semua makanan tu tak ada zat dan nutrisi penting.

Ada kajian daripada pemenang hadiah Nobel, Linus Pauling, dia beritahu yang pengambilan gula berlebihan sebenarnya akan beri effect besar pada proses penyerapan vitamin C dekat usus manusia.

Proses tu terganggu dan berkurangan kerana kandungan gula yang tinggi dalam makanan dan minuman.

Sia-sia je kita beri anak diet buah yang ada vitamin C, tapi dalam masa sama kita beri juga junk food sebab badan tak mampu nak serap zat tu.

Akhirnya sistem pertahanan badan anak jadi merosot dan imuniti makin lemah. Mudah benar jatuh sakit. Hatta dekat dalam rumah sendiri!

Tolong ya. Mak ayah kena revise balik apa yang kita suap masuk dalam badan anak.

Saya risau sangat bila lihat ada kanak kanak yang terpaksa dibawa ke hospital, ke klinik, waktu wabak teruk macam ni. Takut-takut tak bernasib baik, terbawa balik virus berbahaya ke rumah.

Saya betul-betul nak sedarkan semua parent tentang hal ni.

Bantu saya #share info ni pada mak ayah yang lain ya. Harapnya kita semua dapelat kuatkan imuniti badan anak pada waktu genting sekarang ni.


Olimpik: Bukan Calang-Calang Nak Tewaskan Jason Kenny, Azizulhasni Hampir Lakukan!

Umum mengetahui bahawa Datuk Azizulhasni Awang atau Jijoe yang menamatkan perlumbaan final keirin telah berjaya meraih perak.

Sungguhnya kecewa tidak dapat membantu kontinjen negara meraih pingat emas Sukan Olimpik 2020 namun beliau telah mengorbankan seluruh jiwanya pada penampilan keempat temasya sukan terbesar dunia itu.

Tewas di tangan pelumba Great Britain, Jason Kenny, rakyat Malaysia tetap memberi kata-kata semangat untuk beliau mara lebih gemilang pada sukan Olimpik 2024.

Hakikatnya bukan calang-calang perlumba Keirin ini yang dikenali dengan julukan ‘The Pocket Rocketman’ mampu menjadi saingan kepada Jason Kenny juara yang memenangi pingat emas itu.

Kehebatan Jason Kenny sudah tidak diragui lagi apabila telah memenangi 7 pingat emas dalam temasya sukan dunia ini beberapa tahun sebelum ini.

Jika nak tahu lebih lanjut ikuti siapakah Jason Kenny ini, ikuti perkongsian ini.

Emas ke tujuh bagi olimpik kali ke 7

Saya terkejut. Saya rasa orang yang tahu pasal Kenny pun terkejut juga.
Sebab kejayaan emasnya ini bukan emas pertama .
Tetapi ini emas yang ketujuh bagi Olimpik. Kali ke-7.

Jason Kenny ini dilahirkan pada 1988 (jadi tahun 2021 ini, umurnya 33), menang emas pada 2008 di Beijing (1 emas) ketika usianya 20 tahun, kemudian 2012 di London (2 emas), mengahwini seorang pelumba basikal bernama Laura Trott pada 2016, kemudian memenangi emas pada Olimpik 2016 di Rio (3 emas) dan tahun ini, Olimpik Tokyo 2020 (1 emas).

Nak cakapnya Ogos 2017, Laura lahirkan anak mereka, kemudian menyambung sukan lumba basikal seperti biasa. Dan pada Olimpik Tokyo 2020 pada Ogos 2021 ini, Laura memenangi pingat emas Olimpik kali ke-4.

Ayah dapat 7 emas Olimpik acara lumba basikal. Ibu dapat 4 emas Olimpik acara lumba basikal.
Anaknya?

Jangan pelik kalau anak itu juga menjadi pelumba basikal. Tetapi jangan pelik juga kalau anak mereka tak menjadi pelumba basikal. Tak kisah, asalkan bukan kahwin dengan basikal sudahlah.

Apa pun, kita doakan moga Datuk Azizulhasni Awang terus berjuang untuk mencapai impian meraih kejayaan di sukan terbesar dunia ini pada tahun 2024 di Paris!

Sedar tak sedar, bulan depan dah masuk bulan Ogos tau, bulan Kemerdekaan Malaysia!

Sebagai rakyat yang cintakan tanah air, mesti anda ada cara tersendiri nak eskpresikan rasa cinta dan bangga menjadi Anak Malaysia kan? Betul tak?!

Ehhh jangan cakap kat sini, simpan idea anda tu dan hantarkan kepada kami dengan menyertai Virtual Himpunan Saya Anak Malaysia!


“Hangpa Tak Layak Gelar Diri Mak Ayah…” – Gadis Dedah Penderaan oleh Ayah Tiri Di Instagram

Ibu bapa memain peranan bukan sahaja sebagai pencari nafkah malah sebagai pelindung juga. Malangnya, ada sesetengah anak yang tidak menerima kasih sayang orang tuanya. Berat hati mendengar apabila anak disakiti oleh mereka.

Baru-baru ini, seorang pengguna Instagram yang dikenali sebagai Dahlia, 19, telah memuat naik beberapa hantaran yang mengejutkan. Dahlia memberitahu dunia bahawa dia adalah salah satu mangsa penderaan rumah tangga.

“Saya telah didera dengan teruk oleh ayah tiri saya semalam. Saya trauma. Dia cekik dan tampar saya. Kemudian, campak saya di lantai dan pijak kepala saya seperti bola. Dia juga tendang badan saya berulang kali. Dia pijak kepala Dahlia banyak kali sambil hentak-hentak guna kaki dia. Mata tu bengkak, lebam dan pecah darah sebab dia jijak guna tumit dia. Sangat kuat. Macam betul-betul nak bagi kepala pecah. Dia tarik rambut dan leher Dahlia. Dia terajang sampai terhantuk pintu. Dia tendang Dahlia sampai terkeluar pintu rumah dan termasuk ke bawah kereta. Dia dah angkat parang nak tetak tapi nasib baik jiran datang dan dia lari masuk rumah tutup pintu” jelas Dahlia.

Menurut The Star (2022), terdapat lebih daripada 600 kes penderaan rumah tangga setiap tahun dan lebih 1000 kes penderaan kanak-kanak tahun ini di Malaysia.

Dahlia juga memuat naik rakaman suaranya ketika berdepan dengan ayah tirinya di balai polis.

“Hangpa tak layak gelar diri mak ayah tahu tak?” luah mangsa tersebut.

Mujur, Dahlia dan ayah kandungnya telah membuat laporan polis di Parit Buntar, Perak. Ayah tiri serta ibunya akan disoal siasat oleh pihak berkenaan.

Mangsa tersebut telah juga memuat naik gambar keadaan mukanya selepas kejadian itu.

Semoga adik Dahlia mendapat keadilan yang patut diterima dan kami dari Keluarga doakan yang terbaik buat Dahlia. Semua orang boleh jadi ibu bapa tapi tidak semua yang layak. Kepada ibu bapa diluar sana, ingatlah, ibu bapa ibarat pelindung kepada anak-anak dan mereka sepatutnya sentiasa rasa selamat ketika bersama anda.

Terima Kasih.


“Saya Dipanggil Sebagai ‘Puan’…” – “Single Sister” Terpaksa Sara Adik Selepas Menjadi Anak Yatim Piatu

Secara tradisionalnya, ketua keluarga adalah ibu atau bapa tetapi ada juga beberapa kes dimana anak yang menjadi ketua keluarga. Begitulah juga kes “single sister” ini.

Memegang gelaran “single sister”, Nurlina mengakui terdapat pelbagai cabaran yang perlu diharungi terutama sekali tanggungjawabnya sebagai anak sulung.

Menurut temubual bersama mStar, Nurlina, 22, berkata, kehidupannya berubah sepenuhnya selepas ibunya meninggal dunia pada bulan Mac tahun lepas.

Baru-baru ini, Nurlina hadir ke sekolah untuk mengambil kad laporan akademik adiknya, Syawal, yang berumur 10 tahun. Dia juga pernah digelar sebagai “ibu muda” kerana ramai menyangka Syawal adalah anaknya.

“Waktu ambil report card tu, tak ada yang tanya saya apa-apa. Cuma sepanjang dekat sana tu rasa janggal sebab orang sekeliling pandang, lagi pula saya dipanggil sebagai ‘puan’. Majoriti ingat Syawal tu anak saya, susah juga nak terangkan sebab ada sesetengah tak percaya sehingga saya perlu tunjuk kad pengenalan (MyKad),” luahnya.

Nurlina memulakan cerita tentang permulaan kehidupannya sebagai ketua keluarga, bapanya telah meninggal dunia pada tahun 2014 selepas terjatuh dari motosikal akibat cuba mengelak batu ketika berada di kebun.

“Ibu pula meninggal ketika usianya 49 tahun, kerana kesan penyakit kanser paru-paru yang dihidapinya sebelum ini. Pada masa tu, ibu sedang tidur dan ‘pemergiannya’ hanya disedari oleh Syawal sebab saya berada di hospital” kata “single sister” itu.

Walaupun terkejut dengan khabar yang diterima pada masa itu, dia menerima takdir tersebut kerana tidak sanggup melihat ibunya terus menderita.

“Ada masa saya down dan bila tak okay saya akan bagitahu Syawal yang saya tak okay. Mujur dia faham dan akan datang bertanya keadaan saya selepas beberapa ketika. Awal-awal dahulu, saya tak mahu pandang Syawal sebab muka dia memang macam ibu… barang ibu pun saya tak nak tengok kerana masa meninggal, saya yang mandi dan kafankan. Jadi saya tak boleh nampak barang dia, kalau nampak memang sedih dan bercucuran air mata. Kalau saya, barang arwah ibu akan disimpan dalam almari tapi Syawal akan gunakan,” luahnya.

Nurlina juga mengakui bahawa dia berada dalam dilema kerana bimbang tidak dapat menjaga adiknya, Syawal. Bagaimanapun, dia berusaha sedaya upaya untuk menjaga dan membesarkan adiknya dengan terbaik dan penuh kasih sayang.

“Seminggu dua tu saya rasa terbeban tapi bila fikir balik, Syawal nak pergi mana selain bergantung harap pada saya. Jadi saya chill diri dan akhirnya rasa terbeban tu hilang” katanya.

Bersyukur masih mempunyai tempat berteduh, Nurlina turut meluahkan sedikit kelegaan kerana masih boleh menumpang kasih dengan nenek yang telah berumur lebih 80 tahun.

Di samping itu, kehadiran pakcik dan makcik saudara yang turut bertanya khabar membuatkan dirinya serta adik berasa disayangi.

“Saya dan Syawal tinggal dengan nenek di Petaling Jaya, Selangor. Alhamdulillah saya sudah bekerja sebagai digital marketing dan mampu menyara adik yang bersekolah rendah serta menghulur duit kepada nenek. Belanja dapur tu kadang-kadang saya keluarkan tapi makcik pun akan bagi juga pada nenek walaupun dia tinggal asing,” ujarnya.

Walaupun pendapatannya antara RM1,800 hingga RM2,000 sahaja, Nurlina masih mampu menanggung perbelanjaan harian adiknya termasuk kos pembelajaran seperti pakaian, buku dan alat tulis. Dia juga membayar yuran sekolah dan PIBG (Persatuan Ibu Bapa dan Guru).

“Kalau duit belanja adik, saya akan asing siap-siap. Jika tak sempat, nenek yang bagi dan saya akan bayar balik. Saya sangat bersyukur kerana adik tak banyak kerenah dan minta lebih-lebih seperti permainan. Dia hanya minta makanan, keperluan ataupun buku untuk dia melukis sebab dia suka melukis. Kalau nak beli sesuatu yang mahal, saya akan suruh tunggu dulu sampai dah cukup duit… macam dia nak beli ultraman, jadi kena tunggu dulu,” jelas Nurlina.

2 hari yang lalu, video perkongsian yang memaparkan dia hadir ke sekolah Syawal menjadi tular di TikTok sehingga mendapat lebih 663,000 tontonan.

Rata-rata wargamaya meninggalkan komen sokongan kepada Nurlina dan berharap dia terus tabah untuk menyara adiknya sebagai ketua keluarga.

Semoga artikel ini memberi inspirasi dan manfaat kepada anda semua.

Terima Kasih


Nak Pastikan Bunga & Tanaman Tetap Segar Walaupun Di Tinggalkan Lama,  Buat 3 Langkah Ini Sahaja.

Antara yang selalunya menjadi kerisauan pada kita adalah tanaman yang di tinggalkan tanpa disiram.

Rungsing tanaman tidak dijaga dan kering apabila kembali semula ke rumah. Jika itu yang menjadi kerunsingan anda, ada baiknya anda cuba lakukan tiga
perkara ini sebelum meninggalkan rumah.

Cuba langkah yang diberikan ini.

Letakkan Pelapik Air
Sebelum bergerak pulang, pastikan kesemua pasu tanaman baik bunga-bungaan atau tanaman lain dilapik dengan pelapiknya. Paling utama, kesemua pelapik ini
diletakkan air hingga parasnya. Ini bagi memastikan adanya bekalan air yang boleh diserap oleh pokok setiap masa.

Letak Air Dalam Pasu
Selain itu, langkah lain yang anda boleh lakukan adalah meletakkan air ke dalam pasu sepenuh-penuhnya. Kemudian tinggikan sebelah pasu dengan batu atau
pelapik. Sebelah kiri pasu sebaiknya pilih bahagian yang berlubang supaya membolehkan air keluar melaluinya.

Botol Air Mineral
Ini patut anda cuba. Gunakan botol mineral yang sudah digunakan dan isilah air hingga penuh. Kemudian benamkan hujung botol ke dalam tanah. Cara ini
membolehkan tanaman sentiasa dibekalkan dengan air. Jika tanaman ditinggalkan tanpa siraman pada tempoh yang agak lama, anda boleh sahaja menggunakan
botol mineral yang besar.

Selamat mencuba dan bercutilah dengan gembira dan tenang tanpa memikirkan tanaman-tanaman di rumah. Semuanya pasti terjaga dengan baik. Paling penting
sentiasa dekatnya dengan cahaya matahari.


Dulu Ibu Saya Memang Garang Dengan Anak-anak. Bukan Macam Ibu bapa Zaman Sekarang

‘Ibu saya memang garang dengan anak-anak.’

Takut nak buat sebarang kesalahan walau di rumah sendiri sebab nanti ‘berbekas’ tangan kena cubit. Tak campur lagi dengan leteran ibu yang tak habis-habis. Mau kebas telinga ni. Dulu, memang rasakan ibulah, insan paling garang di dunia.

Tapi, disebabkan kegarangan ibulah, kami adik-beradik sering dipuji bila bertandang ke rumah sedara-mara mahupun jiran kerana berdisiplin.

Manakan tidak, baru je nak sentuh barang atas meja, ibu sudah jegilkan mata kasi warning ‘Jangan SENTUH’.

Kalau sentuh juga, siap lah balik nanti.

Memang duduk diam aje kami di situ dan terbawa-bawa hingga sekarang. Memang tak berani nak sentuh barang milik tuan rumah tanpa izin.

Namun , masih ada ke ibu yang garang di era sekarang?

Perubahan masa menyaksikan anak-anak zaman sekarang membesar dalam suasana yang sangat berbeza. Terlalu manja dan angkuh hinggakan jika ditegur, terus melenting sampai bersikap kurang ajar tidak kira pada sesiapa sahaja.

Siapa harus dipersalahkan bila anak spoilt?

Sekali-sekala ibu perlu garang untuk mendisiplinkan anak-anak agar mereka tahu tanggungjawab mereka sebagai anak bukan sahaja pada ibu bapa malah pada orang sekeliling.

Artikel Berkaitan

CARA MENJADI IBU PENYAYANG
Jadi, bagaimana cara menjadi ibu yang garang di mata anak-anak? Apakah tip dan ciri-ciri menjadi ibu penyayang?

Tetapkan Waktu Tidur
Tidur yang cukup sangat penting. Disiplinkan anak supaya masuk ke bilik tidur pada waktu yang ditetapkan meskipun adakalanya mereka memberontak terpaksa tidur awal. Apabila dapat tidur yang mencukupi, anak mudah bangun pagi untuk mengerjakan solat Subuh. Anak yang bersolat lembut hatinya dan mendengar kata.

Beli Dengan Duit Sendiri
Ajar mereka menabung. Jika anak meminta membeli barang yang mereka inginkan, suruh mereka mengumpul duit sendiri hingga dapat membeli barang berkenaan. Jangan sesekali mengalah dengan pujukan mereka. Dengan cara ini, mereka akan belajar menghargai barang yang dibeli.

Guna Selagi Boleh
Berjimat cermat. Elak manjakan anak dengan membeli apa sahaja kemahuan mereka walhal barang yang ingin dibeli sudah melambak di rumah. Beli apa yang perlu sahaja atau gantikan dengan yang baru hanya apabila barang lama sudah habis diguna.

Tanggung Kesilapan Sendiri
Berdiri dengan kaki sendiri. Jika anak terlibat dalam masalah, pastikan mereka mencari jalan penyelesaian. Dengan ini ,anak akan lebih bertanggungjawab atas setiap perbuatan yang dilakukan.

Pantau Pergerakan Dan Perbuatan
Lihat tingkah laku anak juga. Kawal pergerakan anak supaya tidak terdedah dengan perkara tidak elok lebih-lebih lagi dalam melayari Internet yang lebih banyak keburukan daripada kebaikan.

Galak Buat Kerja Dengan Sukarela
Ajar mereka berdikari. Jangan lekakan anak dengan hadiah setiap kali mereka melakukan sesuatu. Ajar mereka lakukannya tanpa mengh4rapkan balasan. Dengan ini mereka akan belajar lebih ikhlas dalam membuat satu-satu perkara tanpa dipaksa.

Mengaku Kesalahan
Tanamkan sifat pemaaf dalam diri mereka. Didik anak supaya mudah meminta maaf setiap kali membuat salah. Jadi, anak akan berfikir sebelum melakukan sesuatu yang anda tidak suka.

Jadi, biarlah anda digelar ibu yang garang oleh anak-anak kerana apa yang anda lakukan adalah untuk masa depan mereka. Nanti apabila mereka dewasa, mereka akan menghargainya.

Mesti Baca :

Tip / Petua


Meninggalkan Balu, Hamid Gurkha Pergi Selamanya

Pelakon komedi Hamid Gurkha, 90, menghembuskan nafas terakhir di Hospital Tengku Ampuan Rahimah, Klang akibat penyakit tibi dan beberapa komplikasi lain, pada jam 2.19 petang ini.

Arwah dimasukkan ke hospital enam hari lalu, namun keluarganya menafikan arwah dalam keadaan tenat sehingga dimasukkan ke Unit Rawatan Rapi (ICU).

Sebelum ini, Hamid atau nama sebenarnya Abdul Hamid Abdul Rahman dilaporkan hanya mampu terlantar atas katil selepas dijangkiti COVID-19 pada Februari lalu.

Bintang yang dikenali menerusi komedi, Panglima Badol yang diterbitkan pada 1978, dilaporkan tidak pernah menghidap penyakit kronik, sebaliknya hanya masalah pendengaran disebabkan keadaannya yang semakin uzur pada usia menginjak 90 tahun.

Beliau juga pernah membintangi filem Gila-gila, Sikit Punya Gila, Ragam Pemandu dan Zombie Kampung Pisang.

Hamid mendirikan rumah tangga dengan Timah Abdul Hamid, 80, pada April 1957 dan dikurniakan lapan cahaya mata.

Beliau juga dikurniakan 32 cucu dan 18 cicit.


Pernah Ikat Perut Dengan Gaji RM1,500, Siap Hantar Ke Kampung RM400, Wanita Ini Buktikan Bebas Hutang Seawal Usia 30an.

Merancangan perbelanjaan dengan betul adalah suatu keperluan yang semua orang kena tahu. Jika kewangan tidak diuruskan dengan baik, duit banyak pun boleh habis dengan cepat.

Bagi dengan wanita ini, pada usia muda lagi telah mengamalkan displin untuk menyimpan dengan penuh komited.

Malah dengan gaji permulaan setelah tamat belajar tetap mampu hantar ke kampung sebanyak RM400. Malah untuk memastikan dapat konsisten menyimpan, dia sanggup mengikat perut berjimat cermat.

Hasilnya, kini pada usia sebelum 40 tahun beliau telah bebas hutang serta mempunyai pelaburan dan aset untuk persiapan bersara dengan selesa.

Bajet cara akak

Lepas baca post ni, akak bersedia dipandang rendah oleh anda.
Nak kutuk?
Nak kecam?
Nak persoalkan?
Silakan saja.
No hal sebab ini adalah pilihan kisah hidup akak. Kita semua berhak melukiskan kehidupan bagaimana yang kita mahu, bukan?

Buat resume sebelum tamat belajar

Meh akak story hakikat permulaan ketika akak membina tapak di KL pada tahun 2004 di usia 22 tahun. Semoga bermanfaat buat adik-adik yang bakal tamat pengajian.

Akak mula apply keja kat Kuala Lumpur, berbulan sebelum habis belajar. Buat resume dan survey kerja tiga hingga enam bulan lebih awal.

Tak tunggu habis study baru mohon kerja. Benda boleh buat awal kenapa nak bertangguh pula?

Akak tak letak expected salary dalam resume sebab tak reti pun nak demand time tu. Akak pikir hentam je la gaji berapa pun, janji ada pekerjaan halal… Mana akak tau nak letak gaji berapa sebab itu kali pertama buat resume kan?

Minggu kedua lepas konvo dah kerja

Minggu kedua lepas grad akak dah mula kerja kat Kuala Lumpur. Mak abah hantar temuduga, akak bawak beg siap-siap. Punya la yakin pasti dapat kerja. Self confidence tinggi namatey.

Mana taknya, berbulan-bulan sebelum habis belajar dah ke hulu hilir kat cafe email resume dan baca pelbagai tips hadir temuduga. Waktu tu capaian internet tak semudah hari ini.

Memang lepas terima ijazah akak tak de acah-acah lepak kat umah buang masa konon release stress bagai. Akak tak de buat plan nak pegi Krabi dengan kawan berselfie segala. Buang masa!

Cari kerja seawal sebelum tamat pengajian. Habis belajar? Pegi temuduga dan mula kerja. Alhamdullilah…

Sejak dulu akak kolot dan benci pada trend. Bagi akak trend ni semua mengarut dan membuang masa. apeni?

Ya, hidup akak tak fun sebab masa akak dianggap amat bernilai. Akak dah ada boyfriend waktu muda dan akak cuma fokus nak hidup bersama beliau sehingga bersara. Itu saja.

Target simpanan lima angka sebelum 24 tahun

Bagi akak masa itu emas. Akak kan penyimpan dan pendidik emas 999. Akak sangat mementingkan masa. Ianya sangat berharga! Masa adalah alat pelaburan yang amat berkuasa.

Akak teringin sangat nak pegang dan urus duit sendiri secepat mungkin. Waktu tu akak dah ada simpanan rahsia empat angka hasil mengikat perut berjimat duit PTPTN masa di university. Akak target nak ada simpanan lima angka sebelum 24 tahun.

Umur – 22 tahun
Jawatan – Sales Support Coordinator
Level Pekerjaan – Atas sikit dari kerani am
PENDAPATAN – RM1,500

EPF + SOCSO – RM180
Zakat – RM30
Hantar kampung – RM400
Parking – RM80
Bilik sewa – RM130
Petrol – RM200
Top up – RM30

JUMLAH PERBELANJAAN – RM1,050
Simpanan tetap – RM250 sebulan bersamaan 16.66%

Baki untuk belanja sebulan – RM200

Akak pinjam kereta Hyundai Getz abah sebab tu akak bagi RM400 untuk menampung sebahagian daripada pembayaran bulanan..

Abah tanya “hang bagi abah RM400, cukup ka duit belanja hang?”

Akak dengan bangga cakap “cukup abah!”. Kembang kempis hidung walaupun hati menangis.

Ikat perut dengan belanja RM200 sebulan

Memanglah seksa, tapi saving akak tak penah miss 16.66% kadang hingga 20% dari pendapatan setiap bulan hingga akak selalu terpaksa berlapar. Sejak kecik, akak adalah manusia yang sanggup berlapar asalkan simpanan wajib ada setiap bulan.

Memang sejak gaji pertama akak akan pastikan saving melebihi 15% dari pendapatan walau seazab mana pun hidup. 10% saving adalah terlalu sedikit di mata akak.

So untuk bajet keperluan diri dan makan sepanjang bulan adalah RM200. Anda boleh bayang la purata bajet belanja sehari RM6.60 kat KL camne azabnya.

Isnin dan Khamis puasa sunat dan berbuka dengan roti gardenia disapu kaya.

Hari lain bekfes minum milo dan biskut free kat opis. Lunch beli beras, telur dan sardin. Bawa bekal ke office setiap hari.

Dinner? Tak penah dinner. Solid cam kerengga body akak time tu…

Biar tak makan, janji ada simpanan!

Masa tu tak de fesbok. So tak de la akak meratap komplen nasib hidup. Bila call mak abah akan tanya dah makan? Akak jawab dah makan nasi lauk ayam beli kedai tepi jalan.

Sumpah tak sampai hati nak bagitau mak time tu bajet makan dan belanja lain-lain tak sampai RM7 hengget sehari semalam. Muka anak mak dah cam sardin sebenarnya.. Ehh! Haha…

Kalau ada jamuan di pejabat, akak paling gembira. Sebab dapat makan sedap.

Kahwin beli nak ada rumah sendiri

Setahun lepas tu dah dilamar arjuna beta lalu menjadi isteri. Al maklumlah time tu akak ini muda jelita dan pujaan ramai arjuna. Hari-hari boypren ajak kawen sebab beliau cemburu teruks. Boypren gigih bertahun-tahun ikat perut dan berusaha nak halalkan akak.

Bila dah kahwin kami sambung lagi dua tahun ikat perut semata-semata nak beli rumah pertama sebelum usia 25 tahun. Kami tak nak anak tinggal di rumah sewa. Tak de la akak merungut sebab dah biasa masa bujang. Minda dah kental…

Dan rumah kedua sebelum usia 26 tahun, terus sapu rumah bertanah double story corner lot hasil mengikat perut sejak usia 22 tahun. Deposit hampir RM30,000. Berbaloi bukan?

Umur 28 tahun gaji dah berganda-ganda sebab gila kerja. Bonus lima angka tak pernah sentuh. ASB dua-dua akaun pun dah capai maksimum hasil berpendapatan purata lima angka sebelum usia 30 tahun. Kami suami isteri sentiasa ada dua tiga pekerjaan sejak muda.

Usia 30 tahun bergelar Head of Department. Tak mudah nak capai perjalanan kerjaya seperti ni tapi sesiapa yang mengopi akak boleh la share beberapa tips.

Utamakan cash berbanding hadiah

Cuma kekalkan saja sikap, minimum 15% simpanan daripada gaji dan bonus tak pernah guna. Wang pendapatan kedua juga tak pernah guna. Asalkan suami tanya nak hadiah apa, akak akan minta duit cash deposit rumah seterusnya atau emas dinar atau goldbar.

Akak tak de acah romantik minta percutian bagai. Bila suami tanya, minta lah sesuatu yang memberi manfaat di masa depan. Ulangtahun ke-10 suami bawa honeymoon di Korea sebab kesian bini asyik kerja dan kerja.

Sehingga hari ni kami sentiasa konsisten bersama-sama mengejar matlamat. Selepas tiga tahun hidup di KL akak mula capai matlamat kewangan satu persatu.

Usia 32 tahun bebas hutang

Di usia 32 tahun akak mampu tersenyum sebab bebas semua hutang jahat dan berjaya mencapai semua matlamat yang akak fokus sejak umur 22 tahun. Akak belajar bahawa hidup ini keras. Kita perlu buat keputusan bagaimana mahu mematahkan cabaran kehidupan.

Akak bukan berasal daripada keluarga miskin. Kami keluarga peniaga yang sederhana. Mak abah sentiasa mewahkan keperluan semua anak-anak dari kecik.

Kiranya selama hidup dengan mak abah, akak tak pernah hidup susah. Tapi kesedaran kewangan datang dengan sendiri. Adik beradik, mak abah dan keluarga faham sangat sikap gila kerja dan kedekut piang akak ni.

Bermula gaji pertama usia 22 tahun start kerja akak dah tak pernah minta duit mak abah. Akak fikir dah la gaji kecik tak mampu nak berbelanja untuk mak abah dan adik-adik, tak kan nak susahkan meminta-minta pada mereka. Akak ingatkan diri bahawa di dunia ni tiada benda percuma.

Akak bersyukur Allah bagi kesedaran kewangan dan keinginan untuk akak menabung sejak muda. Dijodohkan pula dengan arjuna beta yang banyak persamaan. Alhamdulillah dari situ kami mula membina sedikit harta.

Kekadang orang cakap elok cari pasangan berbeza supaya saling melengkapi cam puzzles. Tapi bagi akak jika dijodohkan dengan pasangan yang banyak persamaan adalah lebih mudah.

Sebab langkah akan seiring, pemikiran akan selari, matlamat mudah dicari. Tak perlu cakap, tengok arjuna beta jeling pun akak dah faham apa yang dia nak sampaikan.

Akak harap Double A (sepasang anak akak) belajar mengikat perut suatu hari nanti. Semoga anak-anak sanggup mengadap susah, jimat, makan sardin tapi tetap memilih untuk bertahan dan berdikari.

Bukankah sesuatu yang memuaskan hati jika kita memiliki segala benda hasil sentuhan air tangan sendiri? Tak kisah anak orang kaya ataupun miskin, yang penting kesedaran adalah datang dari dalam diri sendiri.

Secara ringkasnya di permulaan hidup ini BAJET CARA AKAK :

✅ Tidak memilih jenis pekerjaan. Janji halal, keja je lah!
✅ Usah membuang masa lepak rumah sementara tunggu convo.
✅ Paksa mengikat perut demi saving melebihi 15% sebulan.
✅ Menjauhi sikap meratap bahawa nasib akak yang paling malang
✅ Tidak sesekali lari balik kampung sebab give up
✅ Memilih pasangan hidup yang punya ciri-ciri bijak wang
✅ Berpegang kepercayaan bahawa setiap matlamat perlukan pengorbanan
✅ Usah mengajar diri terbiasa sikap meminta-minta

Begitulah kisah benar di awal kehidupan akak. Hari ini selepas 17 tahun, cara akak masih lagi lebih kurang sama.

Hidup 30% hingga 40% di bawah kemampuan agar nilai simpanan bulanan tinggi. Alhamdulillah… akak sekarang sentiasa paksakan minimum saving 50% hingga 100% daripada gaji di pejabat setiap bulan.

Dan ya, anggaplah akak apa saja. Lepas anda baca post ni akak rela dipandang rendah oleh anda semua. Boleh juga jika nak gelar akak kedekut piang.

Bagi akak, seawal usia tak perlulah mempersoalkan, kewangan tanggungjawab siapa? Buat je… Insya’allah bila tiba masa, kita akan menikmati hasilnya…

Hari ni 39 tahun akak sedar akak bukanlah banyak ilmu. Tak selesa sebenarnya dengan gelaran sifu sifir sifar bagai. Akak menulis sebab minat semata-mata.

Anda suka, anda follow. Tak suka tak payah follow. No hal. Itu saja. Simple bukan?

Dan ya… Akak masih hidup dengan boyfriend yang sama sejak hampir 20 tahun lepas. Semoga till Jannah.

Hari ini akak dan boyfriend memiliki :

✅ beberapa rumah pelaburan, ada yang dah habis bayar.
✅ beberapa cabang pelaburan termasuk emas 999
✅ kemampuan untuk mengelilingi dunia
✅ rumah kediaman yang lengkap segala,
✅ memiliki rumah rehat di tepi pantai
✅ kenderaan yang luas buat keluarga
✅ sedikit aset mencukupi untuk bersara selesa
✅ perniagaan dan pendapatan pasif yang auto run
✅ kerjaya yang lebih daripada cukup untuk keperluan kami
✅ dan cinta yang mudah mudahan berpanjangan.

Sapa baca habis? Say “Saya baca!”

Sumber: Marlia Ramli

Jom turut serta bersama e-keluargagader Bonding Day #dirumahaje secara virtual!
Bukan sahaja dapat eratkan hubungan dengan keluarga tersayang, tapi boleh lakukan aktiviti yang menceriakan bersama-sama. Hadiah menarik menanti anda sekeluarga!


Ni Jadual Harian Yang Disusun Oleh Ustaz Ismail Kamus, Jadikan Panduan!

Semua orang sedia maklum, pengurusan masa yang baik pastinya akan menjadikan kehidupan seseorang itu lebih bermakna dan bermanfaat. Tidak keterlaluan jika dikatakan tanpa adanya perancangan dan jadual dalam kehidupan, pengisian masa seseorang itu akan berlalu begitu sahaja. Begitu juga halnya dalam menunuaikan ibadah, jika ada jadualnya tentu sahaja ibadah lebih mudah dibuat.

Berikut untuk mencapai matlamat untuk lebih konsisten dalam melakukan ibadah, apa kata ikuti jadual harian yang disediakan oleh ustaz Ismail Kamus ini yang dikongsikan di akaun fb Dato' Dr. Haji Fadzilah Kamsah. Jom semak jadual ini.

JADUAL KEHIDUPAN HARIAN YG DISUSUN OLEH USTAZ ISMAIL KAMUS

1. Bangun Malam (sekitar jam 3 pg)
– Mandi dan ambil wuduk

2. Solat Sunat Wuduk.

3. Solat Sunat Taubat.

4. Solat Sunat Tahajjud (8 rakaat).

5. Solat Sunat Hajat (mintak Allah makbulkan permintaan kita, bila2 masa kita mintak).

6. Solat Sunat Witir 3 rakaat.

7. Istighfr

( أَسْتَغْفِرُ اللَّهَ الْعَظِيمَ الَّذِي لَا إِلَهَ إِلَّا هُوَ الْحَيَّ الْقَيُّومَ وَأَتُوبُ إِلَيْه ) 100X

8. Tahlil
( لاَ إِلَهَ إِلَّاالله ) 300X

9. Baca Doa Nabi Yunus

( لاَإِلَهَ إِلاَّ أَنْتَ سُبْحَا نَكَ إِنِّيْ كُنتُ مِنَ الظَّا لِمِيْنَ ). 40x

10. Tasbih 40x

( سُبْحَانَ اللَّهِ وَ الْحَمْدُ لِلَّهِ وَ لاَ اِلهَ إِلاَّ اللَّهُ وَ اللَّهُ أَكْبَرُ ) 40X

11. Solat Sunat Fajar.

12. Solat Subuh.

13. Baca Yaassin lepas subuh.

14. Solat Sunat Dhuha 6 rakaat.

15. Solat Zohor.
– Solat sunat sebelum
– Solat sunat selepas

16. Solat Asar.
– Solat sunat sebelum

17. Solat Maghrib.
– Solat sunat selepas

18. Solat Isya'
– Solat sunat sebelum
– Solat sunat selepas

19. Sebelum tidur baca :
– Al-Quran
– surah Al-Mulk
– surah Sajjadah
– surah Al-Waqiah

20. Setiap hari mesti sedekah walaupun sedikit.

“ Didunia bukan tempat untuk berehat, tetapi tempat untuk beribadat."

[Ustaz Ismail Kamus]


“Kesetiaan Wanita Diuji Saat Lelaki Tidak Punya Apa & Kesetiaan Lelaki Diuji Saat Dia Memiliki Segalanya”. Hadam Perkongsian Ni Agar En Suami Lebih Setia!

Kejujuran dan kesetiaan antara suami isteri itu penting dalam memastikan hubungan suami isteri yang terjalin terus kekal bahagia selamanya. Namun, dalam mengenal erti setia antara pasangan suami isteri,  sering kita dengar ungkapan ini; ‘Wanita diuji saat lelaki tidak punya apa-apa dan kesetiaan lelaki diuji saat dia memiliki segalanya’.

Menyedari hal itu, seorang suami ini telah berkongsi kisahnya bagi ‘menjentik’ hati dan memberi peringatan buat lelaki lain yang juga bergelar suami agar lebih memahami erti kesetiaan dan kejujuran kepada pasangan masing-masing.

Ini perkongsiannya.

Teringat masa mula-mula kawin dulu, kami suami isteri masing-masing gaji kecil, tak sampai 2k tapi macam-macam nak kena bayar…sewa rumah, ansuran kereta, duit minyak, duit belanja dapur, bil utiliti, duit untuk orang tua lagi dan lain-lain…

Time ni jugak, tengah plan dengan wife untuk nak beli rumah, maka prepare la sikit-sikit downpayment dalam 10%, lawyer fee, barang-barang kelengkapan rumah yang tak ada lagi, perabot-perabot dan segala bagai….

Wife pun bawak keluar akaun 2 kwsp dia, saving TH dia, dia bagi semua untuk setelkan apa yang patut…then, terminate loan asb dia untuk lapangkan komitmen bulanan sebab pasni nak bayar rumah…2,3 tahun struggle to cope dengan financial planning sebab dapat anak awal…dapat masuk rumah baru dan dalam masa yang sama wife pun bersalin…anak sulung dan tahun berikutnya, anak no 2…

Time perut memboyot tu la dia ikut sama-sama p cat rumah…siang kami berdua kerja, balik kerja, lepas maghrib, trus p umah baru, cat rumah sampai la kul 11, 12 malam…esok kerja pula…

Sekarang after 8 years, kehidupan dah stabil, dah ada harta, dah ada macam-macam, gaji dah tinggi, kewangan dah ok, wife dah jadi surirumah…hmm, mula rasa mewah dan rasa ada duit lebih dah…

Pastu apa yang kita nak buat? Ingat tak time susah dulu, apa yang isteri dah tolong kita? Tak ingat…ingat tak awal-awal kawin dulu, apa yang isteri baig kat kita? Tak ingat…Ingat tak apa yang isteri dah buat untuk kita sampai kita boleh ada serba serbi hari ni? Tak ingat…

Apa yang kita ingat?

Kita rasa diri dah mampu…rasa nak tambah lagi, nak buka cawangan baru…? Mostly ramai suami yang gagal saat ini sebab nawaitu dia dah berubah, dah lain…dulu susah sama-sama dengan isteri, sekarang dah senang, nak senang sorang-sorang…mula terfikir nak tambah isteri, duakan, tigakan, empatkan isteri, curang dengan isteri, atau tinggalkan isteri untuk dapatkan yang lebih baik lagi…

Dia plan masa depan dia sorang-sorang…

Maka asbab apa yang selalu berlaku itulah keluarnya quotes kesetiaan wanita diuji saat lelaki tidak punya apa-apa dan kesetiaan lelaki diuji saat dia memiliki segalanya…sebab memang kehidupan hari ni sama macam ayat tu…

Kita suami mudah lupa dengan siapa yang bersama kita waktu kita tidak punya apa-apa dulu, kita suami mudah lupa dengan siapa kita bina kehidupan kita sehingga kita dapat apa yang kita ada hari ini…dan bila kita dah ada segalanya, kita anggap semua tu sebab usaha kita, datang dari kita, hasil penat lelah kita…just semata-mata diri kita…

Kita lupa apa yang isteri korbankan untuk kita, kita lupa…useless and not grateful kan kita ni..


“Tiada Hati Perut…”-Netizen Luah Kecewa, Suspek Adalah Suami Kepada Pengasuh Di Taksa!

“Luluh Hati Ni Dengar…”-Netizen Luah Kecewa Bila Dapat Tahu, Suspek Adalah Suami Kepada Pengasuh Di Taksa!

Baru-baru ini tular berkenaan pendedahan yang dibuat oleh usahawan dan pempengaruh media sosial, Hafiz Mahamad di laman Instagram milikinya dengan berkongsi sebuah video yang memaparkan perbualan seorang kanak-kanak perempuan dua tahun kepada ibunya yang memaklumkan dia dicabul ketika berada di taska.

Hal ini telah mendatangkan pelbagai reaksi daripada warganet dan difahamkan ibu kepada kanak-kanak malang itu adalah merupakan staf kepada usahawan tersebut.

Memetik laporan Utusan Malaysia, seorang lelaki  telah pun ditahan oleh pihak polis selepas disyaki mencabul kanak-kanak perempuan berusia dua tahun yang diasuh bersama isterinya di Cybersouth Dengkil, Selangor.

Difahamkan suspek berusia 25 tahun ditahan setelah pihak polis menerima laporan daripada doktor di Hospital Putrajaya kelmarin berhubung seorang pesakit kanak-kanak mengadu sakit di bahagian kemaluan.

Suspek adalah suami kepada pengasuh di taman asuhan kanak-kanak

Perkara itu disahkan oleh Ketua Polis Daerah Sepang, Asisten Komisioner Wan Kamarul Azran Wan Yusof dan suspek ditahan di sebuah rumah di Casa View, Cybersouth, Cyberjaya.

Wan Kamarul  berkata, suspek ditahan reman bagi membantu siasatan dan kes di siasat mengikut Seksyen 14(A) Akta Kesalahan-Kesalahan Seksual Terhadap Kanak-Kanak (AKSTKK) 2017.

Dalam pada itu, Wan Kamarul mengatakan laporan doktor mengesahkan terdapat kesan calar sepanjang 0.5 sentimeter (cm) pada kemaluan mangsa, namun tiada koyakan.

Katanya lagi, doktor juga tidak dapat mengesahkan punca kecederaan kecil pada kemaluan mangsa.

“Siasatan mendapati, mangsa mengadu sakit pada kemaluan selepas diambil dari pengasuh di taska berkenaan pada pukul 6.30 petang Isnin lalu,”katanya lagi.

Pihak polis juga sudah mengambil keterangan daripada ibu mangsa dan mengesahkan telah menghantar kanak-kanak itu ke rumah pengasuhnya sebelum mendedahkan dicabul oleh suami pengasuh.


Rambut Gugur Dan Kulit Kering Antara Sebab Hormon Wanita Tak Seimbang, Ambil Peduli Penjelasan Dr Ini.

Ramai wanita yang mengalami masalah ketidakseimbangan hormon hingga menyebabkan kitaran haid tidak menentu, emosi yang tidak stabil, rambut keguguran, kulit menjadi berkedut dan kering, muka menjadi kusam dan mudah rasa penat.
Pengambilan pil hormon tidak membantu kerana ia hanyalah suatu langkah bersifat sementara. Apabila berhenti pengambilan pil hormon, kita mengalami masalah yang berulang yang sama.

Yang terbaik adalah kita membantu tubuh kita mencapai keseimbangan ini dari dalam tubuh. Selalunya bila kita bercakap tentang ketidakseimbangan hormon, tahap hormon estreogen yang terlalu tinggi.

Estrogen adalah hormon yang bertanggung jawab terhadap ciri ciri kewanitaan seperti keanjalan kulit, menstabilkan emosi, menjaga kesihatan rambut, kitaran haid yang tetap, kekuatan wanita, selain penting dalam mencegah penyakit seperti kerapuhan tulang, sakit jantung, dan dementia.

TIPS MUDAH MENGIMBANGKAN SEMULA HORMON DALAM TUBUH WANITA

Antara langkah yang boleh dilakukan.
1. *Kurangkan pendedahan terhadap bahan kimia sintetik* seperti pencuci lantai, kosmetik seperti gincu, losen siang/ malam, serum muka, ‘personal care’ seperti sabun mandi, deoderan, baja kimia dan racun serangga. Pastikan kita memakai sarung tangan jika penggunaannya tidak dapat dielakkan.
2. *Kurangkan lemak berlebihan dalam badan* dengan menurunkan berat badan. Tisu tisu lemak pada tubuh juga penting tetapi jangan berlebihan kerana ia mengundang pelbagai masalah kesihatan.
3. *Tambahkan dan pelbagaikan sumber protein dan lemak sihat dalam hidangan*. Tanpa protein yang mencukupi kita mungkin akan berasa cepat lapar dan ini akan menyebabkan kita ketap makan dan bertambah berat badan. Protein yang sihat seperti ikan, telur dan ayam juga penting untuk kesihatan rambut, pembinaan otot dan merawat tisu yang rosak. Lemak sihat seperti minyak zaitun dan minyak kelapa dara.
4. *Membantu proses perkumahan toksin* dengan mengamalkan banyak sayur-sayuran dan buah_buahan atau makanan yang disebut sebagai *Quranic Food* seperti minyak zaitun, buah teen, buah delima, anggur, pisang dan kurma. Ia mengandungi cukup mineral, vitamin dan antioksida.
5. *Elakkan penggunaan gula putih* atau sebarang gula tambahan dalam minuman dan makanan.
6. *Tambahkan sumber vitamin E, vitamin C dan vitamin D* dalam makanan. Vitamin D dapat ditingkatkan dengan pendedahan selama 10-15 minit setiap hari pada sinaran matahari yang tidak terik. Dalam banyak kajian, mereka yang kekurangan vitamin-vitamin ini walaupun cukup makan, akan mudah mengalami obesiti, sindrom metabolik dan sesetengah kanser. Pengambilan suplemen vitamin yang bersesuaian mungkin membantu menambahkan sumber vitamin untuk tubuh kita.
7. *Pastikan makanan kita mengandungi mineral yang penting* seperti magnesium, zinc, selenium yang mencukupi. Ia penting dalam keseimbangan hormon dan merangsangkan metabolisme tubuh.
8. Dapatkan *tidur yang mencukupi, kawal stress, lakukan senaman ringan dan cukup minum air kosong*.
Semoga bermanfaat.

Sumber: Dr Zubaidi Hj Ahmad

Jom turut serta bersama e-keluargagader Bonding Day #dirumahaje secara virtual!
Bukan sahaja dapat eratkan hubungan dengan keluarga tersayang, tapi boleh lakukan aktiviti yang menceriakan bersama-sama. Hadiah menarik menanti anda sekeluarga!


Kes Kanak-Kanak Dijangkiti COVID-19 Kategori 4 & Dirawat Di PICU Naik 200 Peratus

Kes kanak-kanak dijangkiti COVID-19 dalam kategori 4 dan dirawat di wad PICU hospital mengalami peningkatan drastik, menurut Kementerian Kesihatan Malaysia (KKM).

Menerusi kenyataan KKM di laman Facebook rasminya, kadar kemasukan kanak-kanak ke wad PICU (Paediatric Intensive Care Unit) akibat COVID-19 meningkat sebanyak 94 peratus untuk kesemua kategori tiga hingga lima

“Peningkatan paling ketara untuk kategori empat iaitu sebanyak 200 peratus dan diikuti kategori lima sebanyak 125 peratus,” menurut kenyataan KKM.

KKM menjelaskan golongan kanak-kanak kini merupakan kelompok yang lebih berisiko mendapat jangkitan COVID-19 memandangkan mereka yang berumur 11 tahun dan ke bawah, belum mendapat perlindungan sewajaranya berbanding dengan kumpulan umur yang lebih tinggi yang telah mendapat vaksinasi.

Justeru itu KKM menasihatkan ibu bapa supaya melindungi anak-anak mereka dengan pengambilan vaksinasi bagi mengelakkan jangkitan teruk COVID-19.

Pengambilan vaksin COVID-19 amat penting bagi kanak-kanak yang berumur lima tahun, terutamanya apabila negara akan memulakan fasa ‘peralihan ke endemik’.

Oleh itu, KKM sekali lagi menasihati ibu bapa untuk mengambil vaksin untuk anak-anak bagi melindungi mereka daripada jangkitan teruk varian Imicron yang boleh membawa maut dan jangkitan COVID-19 dan komplikasinya iaitu MIS-C.

WEBINAR SAYANG ANAK KETAT-KETAT

Sertai Webinar Keibubapaan PERCUMA tahun ini secara virtual. Anda bukan sahaja dapat belajar pelbagai ilmu keibubapaan daripada panel-panel seperti Prof Madya Dr Nik Salida, Ibu Rose, Dr Ahmad Rostam, Puan Maryam Jamadi, Puan Azlina Roszly dan Irma Hasmie tetapi juga berpeluang menang hadiah cabutan bertuah.


6 Petua Kekal Awet Muda Cara Islamik, Salah Satunya Adab Ketika Tengok Cermin. Mudah Dan Praktikal Sebagai Rutin Harian.

Hakikatnya tidak semudah disangka apatah lagi apabila usia memasuki angka 40 tahun dan ke atas.

Satu persatu garisan penuaan serta kedut di wajah jelas kelihatan, tubuh juga terasa begitu mudah penat terutama selepas seharian sibuk menguruskan rumah tangga atau tugasan kerja.

Ketika usia ini, sudah tentu wanita mula mengambilan makanan kesihatan moden dibenarkan atau jamu tradisional antara satu daripada kaedah penjagaan kesihatan juga kecantikan diri.

Ternyata wanita mengimpikan untuk memiliki kecantikan wajah juga bentuk tubuh menawan walaupun sudah berusia.

Petua ini paling mudah dipraktikkan untuk kekal awet mudah cara Islam.

1) Minum air suam sebaik bangun dari tidur.

Sejurus bangun tidur pada waktu pagi, minum air suam terlebih dahulu. Adalah disarankan minum air suam dengan cara membiarkan air di dalam mulut kira-kira 10 saat sambil selawat tiga kali, kemudian baru telan.
Air liur basi dikatakan mempunyai enzim yang boleh menjadi ubat.

Boleh juga amalkan petua Nabi Muhammad SAW, minum segelas air suam dicampur sedikit madu. Madu ialah penawar berbagai penyakit

2) Urut wajah dengan air dari bawah dagu hingga ke dahi diiringi selawat 3 kali. Amalkan setiap hari.

Urutan perlu dimulakan daripada bawah ke atas bukan dari atas ke bawah. Jika di urut dari atas ke bawah, dikhuatiri akan makin cepat berkedut.

3) Amalkan membaca ayat 35 – 38 surah Al-Waqiah dalam hati setiap kali mandi.

Dianjurkan membaca surah itu ketika curahan air yang pertama, ia perlu bermula pada kepala. Jika mandi menggunakan shower, bacalah ketika air menyentuh kepala.

4) Setiap kali lepas solat subuh, amalkan baca surah Yusuf dan minum air suam tiga teguk sahaja.

Amalan ini perlu dilakukan dengan jujur dan ikhlas. Insya-Allah, wajah anda akan kelihatan lebih muda daripada usia sebenar.

5) Setiap kali anda berhias di hadapan cermin.

Bacalah doa dan selawat di kedua tapak tangan kemudian sapukan ke muka sambil niat dalam hati agar diindahkan wajah seperti Nabi Yusuf.

Ia perlu diamalkan setiap pagi. Doanya begini:

‘Segala puji-pujian bagi Allah sebagaimana Engkau telah menantikkan diriku dan juga akhlakku. Semoga Engkau menjauhkan wajahku daripada api neraka’

6) Paling penting jangan tinggal solat.

Solat perkara yang diwajibkan dalam Islam, air wuduk yang disapu pada wajah lima kali sehari itulah pencuci muka paling berkesan untuk menyerikan wajah dan juga hati kita.


“Tiada Satu Ayat Al Quran Terkoyak”-Rumah Alif Muhaimin Terbakar, Syukur Ibu Terselamat!

Malang tidak berbau, baru-baru ini melalui perkongsian di Instagram Alif Muhaimin ada berkongsi keadaan rumahnya terbakar dijilat api. Lebih mengerikan, ibunya turut terperangkap di dalam rumah tersebut sewaktu kejadian itu berlaku.

Menurut Alif yang merupakan Hero Remaja 2017 dan juga kini bergelar seorang pelakon yang sedang mengukir nama, ibunya sempat menghantar kiriman Whatsapp di dalam group keluarga semasa kebakaran berlaku.

“Ketika mendapat tahu ibu terperangkap dalam rumah, siapa yang tak risau apatah lagi kami adik-beradik tiada di rumah ketika kejadian. Kami terima mesej daripada ibu yang minta telefon bomba kerana rumah mengalami kebakaran.

“Alhamdulillah dalam masa 30 minit, bomba sampai dan berjaya memadamkan kebakaran,” ujarnya.

Difahamkan juga sebaik mendapat berita tersebut, Alif dan adik beradiknya terus bergegas pulang ke rumah bagi menyelamatkan ibu mereka.

Tambah Alif, adiknya nekad memanjat pagar depan rumah untuk mencari kunci. Susulan daripada itu, adiknya melecur di bahagian tangan.

“Mujur adik-beradik saya sampai dahulu ke rumah dan Hazirah terus masuk ke dalam. Disebabkan itu tangannya melecur daripada pergelangan tangan sehingga ke bawah siku.

“Saya terpaksa angkat ibu kerana dia sudah tak bermaya dan berada dalam keadaan trauma. Alhamdulillah ibu tak mengalami sebarang kecederaan cuma terkejut selain risau di mana kami sekeluarga akan tinggal selepas ini,” ujar pelakon ‘Sentuhan Najwa’ ini lagi.

Bercerita lebih lanjut, Alif berkata ibunya berada dalam keadaan yang selamat meskipun rumah mereka hangus terbakar. Alif turut meluahkan rasa kagum dengan kebesaran Allah kerana tiada satu pun ayat atau surah Al-quran dalam rumahnya terkoyak ekoran musibah itu.

“Allahuakbar , saya jadi lagi yakin bila tak ada satu ayat atau surah Al Quran. Takda satu pun potongan dan koyak , walaupun gambar kedua boleh nampak aircond cair atas tu. Tapi ayat bawah dia cantik je.

“Gambar pertama piring ayat kursi , jatuh bawah pecah. Allah nak yakinkan ada hikmah ni, in shaa Allah.

“Alhamdulillah, kami sekeluarga reda kerana percaya ada hikmah di sebaliknya… Mungkin Allah nak gantikan rumah yang lebih baik. Cuma saya mohon agar orang ramai doakan urusan kami semua dipermudahkan. Buat masa ini, kami sekeluarga menumpang di rumah kawan abang saya,” tuturnya.


Bakal Bergelar Suami, Syafiq Kyle Tunggu Nak Akad Je

Bakal bergelar suami, pelakon Syafiq Kyle teruja melakukan persiapan perkahwinannya dengan aktres Mimi Lana tak lama lagi.

Memetik laporan Ohbulan, Syafiq menyatakan persiapannya untuk melafazkan akad sejak umur 20 tahun lagi ketika menjalankan penggambaran.

“Alhamdulillah persiapan dah lengkap semua. Tunggu nak akad nikah saja. Saya dah berlatih (akad nikah) sejak umur 20 tahun lagi, dah banyak kali shooting. Insya-Allah dipermudahkan,” katanya.

Ditanya tentang perasaan menyambut raya jika sudah berkahwin, Syafiq mengaku raya pasti berbeza apabila sudah menjadi suami.

“Perasaannya saya kena pilih nak beraya di rumah siapa. Perasaan beraya sebagai suami itu mestilah berlainan rasa. Tunggu jadi suami dulu,” ujarnya.

Sementara itu, pelakon Seindah Kasih The Movie ini turut memohon doa orang ramai terhadap keputusan yang dibuat itu.

“Doakan yang terbaik kerana kami juga inginkan yang terbaik. Doakan rezeki dan kebahagiaan kami.

“Saya sendiri doakan untuk diri saya agar urusan ini dipermudahkan. Amin,” katanya lagi.

Sebelum ini, Syafiq Kyle membuat pengunguman tentang statusnya yang akan melangsungkan perkahwinan dengan Mimi Lana selepas raya tahun ini.

Sumber: Ohbulan


Rupanya Ini Petua Asyik Pening Kepala,. Boleh Cuba Cara, Alami Memang Berkesan!

Pening itu sendiri bukanlah penyakit. Ia adalah simptom (gejala atau tanda) seseorang itu mungkin mengalami masalah tekanan darah rendah, masalah lemah jantung, masalah saraf, masalah kekurangan darah merah, kekurangan gula dalam darah, jangkitan kuman dalam telinga, stroke, masalah penglihatan, migraine, kemurungan/keresahan melampau, kecederaan kepala, dan banyak lagi. Ia juga boleh berlaku akibat kekurangan air dalam tubuh (dehidrasi), terlalu banyak melakukan aktiviti fizikal, gegaran semasa dalam kapal terbang atau kenderaan darat (motion sickness), perubahan hormone dalam tubuh dan kesan sampingan dari ubat-ubatan sintetik.

Rasa pening yang biasa, selalunya cepat sembuh apabila kita berehat. Cuma kadang kala kita tidak tahan dengan keadaan seperti ini. Nasihat saya ialah agar buat pemeriksaan doctor bagi memastikan bahawa pening yang dialami bukanlah suatu yang berbahaya. Jika sudah mendapat pemeriksaan doctor, selalu pesakit akan diberikan beberapa ubat untuk mengurangkan rasa pening ini. Ia bukan rawatan sebenar hanya ubat yang membantu mengurangkan rasa pening.

Rawatan dan ubat sebenar akan diberikan jika seorang pesakit dikenalpasti mengalami penyakit tertentu. Dengan merawat penyakit tersebut, rasa pening akan hilang. Bagi mereka yang tidak mahu menggunakan ubatan sintetik bagi mengurangkan rasa pening, saya mencadangkan beberapa cara.

1. Menarik nafas dalam. Ia adalah teknik yang terbaik untuk mengurangkan pening kerana ia akan membekalkan oksigen pada otak secukupnya, membuatkan sistem saraf menjadi relaks, dan dengan perlahan-lahan ia mengurangkan rasa pening.

• Duduk atau baring dalam keadaan yang selesa.

• Letakkan satu tangan pada abdomen, dan letakkan ibu jari dari tangan yang satu lagi untuk menutup satu lubang hidung. Tutup mulut.

• Bernafas perlahan-lahan melalui lubang hidung yang tidak ditutup itu. Cuba bernafas secara maksima hingga terasa tangan yang menyentuh abdomen bergerak ke hadapan.

• Tahan nafas dengan menutup kedua-dua lubang hidung. Tahan sehingga kita tidak mampu lagi bertahan. Kemudian lepaskan nafas perlahan- lahan melalui mulut (secarmeniup bibir).

• Ulang langkah-langkah ini sebanyak 10 kali.

2. Minum air secukupnya. Dehidrasi akan menyebabkan rasa pening. Ia berlaku apabila kita jarang minum air, dalam cuaca yang sangat panas atau selepas melakukan aktiviti fizikal. Boleh minum air minum sedikit-sedikit, untuk mengurangkan rasa loya dan muntah.

3. Makan sedikit. Rasa pening juga boleh disebabkan oleh tahap gula dalam darah yang rendah, terutama pesakit diabetis. Bagi pesakit yang tiada penyakit diabetes, rasa terlalu lapar juga boleh menyebabkan rasa pening. Jadi bila pening, boleh cuba makanan yang tidak pedas, berminyak dan masam. Makan sedikit bagi mengurangkan rasa pening. Saya mencadangkan pengambilan buah-buahan yang manis (bagi bukan pesakit diabetes) atau kekacang yang dapat memberikan tenaga segera.

4. Halia telah terbukti dapat mengurangkan rasa pening dan loya/muntah. Ia merangsangkan pengaliran darah pada otak, dengan ini mengurangkan rasa pening. Setengah inci halia dipotong dan diperah jusnya. Ia boleh dicampur dalam segelas air suam atau dalam segelas air panas. Kepingan halia yang direndam dalam madu juga boleh diambil dengan cara menghisapnya perlahan-lahan.

5. Lemon mengandungi vitamin C, yang membantu meningkatkan daya tahan dan mengurangkan rasa pening dan loya. Ia membantu meningkat metabolism dan tenaga. Perahkan separuh buah lemon dalam gelas air, Campurkan sedikit madu sebanyak satu atau dua sudu. Minum 3 kali sehari.

6. Madu mempunyai kandungan gula bersama mineral dan enzim. Ini membantu meningkatkan tenaga. Campurkan dua sudu teh madu bersama dengan cuka buah-buahan (seperti cuka kurma atau cuka epal). Campurkan dalam segelas air suam. Minum perlahan-lahan. Boleh campur dengan setengah inci kayu manis (cinnamon) dan diminum setiap hari.

7. Ginkgo Biloba. Ia adalah herba yang banyak dijual secara komersial melalui farmasi dalam bentuk kapsul. Ia adapat mengembangkan saluran darah dan mengurangkan rasa pening dan loya. Ia juga mengurangkan rasa berdesing dalam telinga. Dos yang biasa diambil ialah 40-50 mg, diambil tiga kali sehari.

8. Makan makanan yang sihat. Makan makanan yang sihat dapat membantu merawat rasa pening. Jika rasa pening itu disebabkan oleh kekuarangan sel darah merah (anemia), tekanan darah rendah dan kandungan gula rendah dalam darah, dengan memakan makanan yang sihat yang kaya dengan zat besi, vitamin A, folic acid dan fiber. Makanan yang sihat adalah makanan yang rendah gula dan lemak tepu.

Makanan yang kaya dengan zat besi seperti hati, tauhu, bayam, badam, kurma dan asparagus. Makanan yang kaya dengan vitamin C pula adalah oren, lemon, cili benggala, broccoli, anggur, dan bayam. Makanan yang kaya dengan folic acid seperti sayur-sayuran hijau, hati, pisang dan broccoli.

Jadi pemakanan yang sihat dapat membantu mengekalkan kesihatan yang baik dan mengurangkan rasa pening.

Kredit: Dr Zubaidi Hj Ahmad


“Dia Pukul Berkali-Kali Belakang Kepala” Kamal Adli Diserang, Uqasha Minta Orang Ramai Doakan Buat Suami

Pelakon Uqasha Senrose memaklumkan suaminya, pelakon Kamal Adli cedera parah selepas diserang oleh individu tidak dikenali, di Singapura.

Menurut Uqasha semasa dihubungi, kejadian itu berlaku ketika mereka sedang berada di satu acara di negara itu, malam tadi.

“Kami ada acara ekspo di Singapura. Hari ini adalah hari terakhir dan kami dah nak selesai. Lebih kurang jam 10 malam, ada seorang makcik nak bergambar di kerusi roda.

“Saya dan suami bergambar dengan makcik itu. Tiba-tiba, ada seorang lelaki datang dan bertanya, Kamal mana.

“Kami fikir, dia peminat. Kamal tegur dia, tiba-tiba dia keluarkan cota dari poket. Dia pukul berkali-kali belakang kepala.

“Darah berjurai di baju. Apabila Kamal angkat kepala, dia pukul di tulang pipi. Kemudian berkali-kali di badan dan dia pun ada senjata tajam,” ujarnya.

Berkongsi tentang keadaan terkini Kamal, Uqasha memaklumkan bahawa Kamal perlu menjalani pembedahan kerana luka yang besar dan panjang.

“Saya sedih kerana Kamal perlu jalani pembedahan, sebab belakang kepala luka panjang. Mungkin dia kena ditidurkan.

“Saya tak boleh nak masuk bilik pembedahan sekarang. Cuma boleh buat laporan polis di Singapura,” katanya.

Pelakon yang berusia 31 tahun itu meluahkan kerisauannya apabila dia dan adik beradiknya turut menerima ugutan daripada individu itu.

“Bila dia dah ditangkap oleh orang awam, dia berikan beberapa alasan antaranya, kononnya dia dihantar oleh satu pihak, kemudian, katanya dia ada isu peribadi dengan Kamal dan bila ditanya lagi, dia beritahu bahawa dia cemburu apabila Kamal berkahwin dengan saya.

“Yang menjadi kerisauan kami, dia sempat memberikan ugutan kepada kami. Katanya, dia ingat wajah kami termasuk adik beradik saya dan akan menanggung akibatnya.

“Kalau dia ada cota dan senjata tajam, tak mustahil dia ada senjata api juga. Depan polis pun dia berani berikan ugutan,” jelasnya.

Terdahulu, Uqasha memuat naik video pendek di Instagram, memaparkan dirinya sedang menangis di hospital dengan keterangan, memohon doa daripada orang ramai buat suaminya.


13 Permintaan Anak Yang Mungkin Mereka Tak Ucapkan. Sebak!

Setiap ibu bapa begitu gembira apabila mendapat zuriat. Malah bagi yang mempunyai masalah kehamilan, ada yang sanggup berhabis berpuluh ribu untuk mendapat zuriat dengan rawatan perubatan kesuburan.

Namun, kadang-kala apabila bergelar ibu bapa ini, kita culas dengan peranan mendidik anak-anak.

Malah seolah-olah anak menjadi gangguan dalam hidup sehingga ada yang tanpa sedar memarahi anak.

Sesungguhnya anak mempunyai perasaan. Usah dera mereka dengan sikap anda antaranya panas baran, tidak pemaaf, suka membanding dan cakap lepas.

Ikuti 13 permintaan ANAK yang mungkin tidak pernah mereka ucapkan . Moga kita muhasabah diri.

1. Cintailah aku sepenuh hatimu.

2. Jangan marahi aku di khalayak orang ramai.

3. Jangan bandingkan aku dengan kakak, abang, adikku atau orang lain.

4. Ayah dan bonda jangan lupa, aku adalah fotocopimu.

5. Kian hari umurku kian bertambah, maka jangan selalu anggap aku anak kecil.

6. Biarkan aku mencuba, lalu beritahu aku apabila salah.

7. Jangan ungkit-ungkit kesalahanku.

8. Aku ialah Ladang Pahala bagimu.

9. Jangan memarahiku dengan mengatakan hal-hal buruk, bukankah apa yang keluar daripada mulutmu sebagai orang tua ialah doa bagiku?

10. Jangan melarangku hanya dengan mengatakan “JANGAN” tetapi berilah penjelasan kenapa aku tidak boleh melakukan sesuatu.
.
11. Tolong ayah ibu, jangan rosakkan mentalku dan pemikiranku dengan selalu kau bentak-bentak aku setiap hari.

12. Jangan mengheret aku ke dalam masalahmu yang tidak ada kaitannya denganku. Kau marah sama yang lain, aku imbasnya.

13. Aku ingin kau sayangi dan cintai kerana engkaulah yang ada dalam kehidupanku dan masa depanku.


Imam Muda Hassan Kongsi Rahsia Pintu Rezeki Luas & Berkat Suami Isteri

Setiap pasangan yang mendirikan rumah tangga tentu sentiasa berdoa agar dikurniakan kebahagiaan dan dimurahkan rezeki.

Ini kerana setiap pasangan suami isteri yang melayari bahtera rumah tangga tidak pernah sunyi daripada menghadapi ujian dan dugaan dalam kehidupan.

Selain  mengharapkan kebahagiaan suami isteri berpanjangan, tentu sahaja pasangan turut berdoa agar mereka dilimpahi rezeki yang murah dan berkat.

Bagaimana mahu memastikan rezeki kita sentiasa berkat dan murah? Imam Muda Hassan ada berkongsi rahsia pintu rezeki suami isteri luas dan berkat.

Menurut Imam Hassan, rahsia Allah buka pintu rezeki seluas-luasnya selepas mendirikan rumah tangga iaitu kita hendaklah memuliakan ibu ayah termasuk ibu ayah mentua.

“Kalau nak rezeki luas dan melimpah ruah maka kita kenalah memuliakan ibu ayah termasuk mentua.

Bila berkahwin, kedudukan suami di atas, isteri di bawah, tapi jangan lupa ibu ayah termsuk ibu ayah mentua tetap berada di kedudukan di atas suami.

Oleh itu para suami janganlah rasa terlalu hebat kerana masih ada yang patut dimuliakan iaitu ibu ayah termasuk ibu ayah mentua,” demikian kongsi beliau.

Jadi, apakah cara mudah yang boleh diamalkan oleh suami isteri untuk mendapat rezeki luas dan berkat?

“Keraplah balik kampung menjenguk orang tua, jika ada rezeki lebih bagilah mereka duit. Memuliakan mereka itu salah satu cara dimurahkan rezeki.”

Dengan menggembirakan hati ibu ayah, itu salah satu cara untuk diluaskan rezeki kita

Menurut Imam Hassan lagi sekiranya ibu ayah sudah meninggal dunia, sebagai anak pergilah menziarahi kubur mereka, Insya-Allah mendatangkan keberkatan dalam hidup.

Ini sebab kedudukan ibu ayah termasuk ibu ayah mentua ada disebut dalam al-Quran.

“Kita disuruh untuk beribadah pada Allah, jangan syirikkan Allah. Kemudian Allah suruh berlaku ihsan pada ibu ayah.

Untuk dapatkan berkat, buat baik dengan mereka. InsyaAllah akan membuka hati dan minda untuk sentiasa memuliakan mereka. Yakinlah urusan kita akan dipermudah dan
hubungan suami isteri akan baik.”

Sumber: Instagram Imam Muda Hassan


“Tuan Muda Golongan ‘Ada-Ada’ Ni”- Sambut Hari Jadi Siap Beli Sebiji Kek, Ucapan Tuannya Tarik Perhatian Ramai

Walaupun kucing kadang-kala berperangai seperti dialah tuannya, tetapi ada masanya keletah dan gelagat si comel ini tetap mencuit hati kita. Pada masa yang sama, ada juga yang meraikan hubungan dengan kucing lebih daripada sekadar tuan dengan haiwan perliharaan.

Oleh sebab itu, ada sesetengah pemilik menghargai jasa kucingnya yang telah menemani sepanjang kehidupan harian dengan menyambut hari kelahiran kucing tersebut seperti yang dikongsikan oleh seorang pengguna media sosial, Rohaya Salleh di Facebook Kumpulan Kucing Sepahkan Apa Hari Ini?

Difahamkan kucing yang diberi nama ‘Kim Tae O‘ itu telah di jaga oleh Rohaya sejak berumur 5 bulan lagi, jelasnya. Dalam satu ucapan yang dimuat naik itu bertulis, “Happy birthday Tuan Muda. Hanya ini yang mampu bibik sekalian sediakan.

“Bibik tumpang makan sekali yer. Yang dalam bakul tu khas untuk tuan muda sorang jer, bibik tak teringin yang tu.

“Semoga sihat selalu dijauhkan dari merbahaya dan cepat bertemu jodohnya,” tulis Rohaya Salleh.

Menjengah ke ruangan komen yang dibanjiri oleh warganet lain, penuh dengan kata-kata positif yang disampaikan.

“Happy birthday sayang. Semoga sihat selalu, dipanjangkan usia serta bibiknya sentiasa dimurahkan rezeki untuk menjaga tuan muda sebaiknya. Bestnya, boleh achik mintak sikit SR tu. Tuan muda golongan have-have ni,” kata Ranizah Ali.

“Waw secret recipe. Kerlass kau ceng. Apa-apa pun eppy befdey to you,”komen Fitri Intan.

“Happy birthday tuan muda! Semoga cepat bertemu jodoh!,” kata Nurul Azyyati Faqihah.


“Amtasary Pun Boleh La…”- Request Kek Anniversary Sekali Datang Lain Pula Kejutannya!

Membuat tempahan di kedai makan untuk memberikan kejutan bagi merai sambutan hari lahir mahupun anniversary seakan biasa kita lakukan. Kemeriahan dan momen yang tercipta pastinya menjadi antara kenangan manis yang tidak mungkin dilupakan.

Namun lain pula kisahya dalam satu video yang tular di Tik Tok baru-baru ini, apabila permintaan untuk buat kejutan bertukar menjadi sesuatu yang sangat melucukan dan sekali gus menarik perhatian umum.

Minta kek untuk anniversary, siap dapat pakej nyanyi lagu happy birthday

Menerusi video berdurasi 38 saat yang dikongsikan oleh @ijjatulss di TikTok, kelihatan pemilik video sedang bersama suaminya di sebuah kedai makanan Arab.

Tidak lama kemudian, seorang pekerja kedai makan tersebut datang dengan membawa kek. Dia turut menyalakan lilin pada kek tersebut sambil menyanyikan lagu happy birthday.

Namun difahamkan, pemilik video telah request kejutan kek tersebut untuk ulang tahun. Namun, apa yang membuatkan netizen terhibur adalah tulisan yang terdapat pada pinggan itu iaitu “Happy Amtasary Baby”.

“Hahahaha lawak betul lah. Nasib lah ‘baby’ tu pun betul ejaannya” – Netizen

Boleh dikatakan macam-macam komen yang diberikan oleh netizen namun apa yang pasti rata-rata netizen turut terhibur melihat video tersebut.

Sumber : TikTok @ijjatulss


“Mak Dah Sinsing Lengan Baju…”. Ragam Anak Bergambar Hari Raya, Amyra Rosli Kongsi Momen, Raih Perhatian Peminat.

Biarpun PKP 3.0, beraya tanpa kunjung mengunjung, namun raya tetap raya. Tetap ada baju raya untuk dipadankan pada sambutan hari raya Aidilfitri.

Malah tak lengkap sambutan hari raya jika tak rakam gambar bersama keluarga. Perkara yang penting dibuat selepas solat hari raya.

Sudah tentu gambar raya kenalah cantik kan. Bagi yang ada anak yang masih kecil, memang mencabar untuk memastikan mereka duduk diam sebentar. Tentu huru hara dibuatnya.

Namun tetap bersabar demi memastikan gambar tetap cantik! Memang benarlah, struggle is real! Begitulah yang dilalui oleh pelakon cantik, Amyra Rosli dan suami Amar Baharin yang kelihatan sabar menghadapi kerenah anak kala merakamkan gambar keluarga hari raya.

Menerusi muat naik gambar terbaru di Instagram Amyra Rosli, berkongsi beberapa gambar anak-anak ketika bergambar. Ada yang tidur, ada yang panjat tangga, tanggal baju dan mengamuk pun ada!

Mama dah singsing lengan baju

Korg selalu nampak indah sungguh celebrity ni depan camera kan? Kali ni kita tunjukkan reality sebenar artis dibelakang camera.. 😂 Moral of the story : artis pun manusia biasa.. xde lebih xde kurang.. sama je.

Mengamuk dah!

Ada yang tidur. Sabar je lah!

Nak kejar, pulak!

Peminat terhibur dengan gelagat anak-anak pasangan pelakon ini. Ramai mengakui, itu cabaran jika rakam gambar hari raya bagi yang mempunyai anak kecil.


Baru 4 Tahun, Sudah Hafal 9 Hadis Berserta Terjemahan. Kebolehan Anak Ni Curi Tumpuan!

Ibu bapa mana yang tidak seronok malah tentunya berasa bangga dan bersyukur, anak masih kecil sudah lancar menghafal ayat-ayat al quran dan hadis berserta terjemahannya. Sungguh, sejuk perut ibu yang mengandung!

Malah tidak dinafikan, kita sebagai orang dewasa juga akan turut rasa terpegun dengan kepetahan anak kecil ini yang begitu lancar mengucapkan ayat al quran dan hadis.

Ini sepertimana perkongsian video yang dirakam secara spontan untuk simpanan peribadi kemudian dimuat naik diakaun twitter milik Nurul Hanisah Mohd Kamaruddin ini. Siapa sangka video rakaman yang dibuat oleh ibu saudara kepada adik comel yang petah melafazkan beberapa hadis berserta terjemahannya ini menarik tumpuan warganet untuk menontonnya dan terus di ulang kicau hingga menjadi viral.

Wan Adriana atau mesra dipanggil Nana, merupakan anak sulung kepada pasangan bertuah Puan Sufia Wahidah dan suaminya Wan Mohd Nor Ariza Wan Bakar.

Menurut apa yang dikongsikan di Harian metro, keluarga ini menetap di Sibu Sarawak. Menyentuh tentang perkembangan positif anaknya itu, sebenarnya telah dapat dilihat sejak dihantar ke tadika Islam untuk mendapat pendidikan awal Januari lalu.

Terdahulu, sebelum dihantar ke tadika, Nana sebenarnya  lebih suka menyanyi dan cepat mengingati melodi serta lirik lagu yang didengarinya. Namun, dia kini lebih gemar membaca surah dan hadis serta perubahan itu dapat dilihat dalam tempoh singkat iaitu selepas lapan bulan belajar di tadika berkenaan.

“Menurut gurunya, Nana antara murid yang cepat belajar dan terbukti apabila sudah menghafal sembilan daripada 20 hadis terdapat di dalam silibus pelajaran selain surah Tiga Qul, al-Fatihah, ayat Kursi dan 1,000 Dinar.”

Tambah Sufia, dia juga tidak sangka rakaman video anaknya membaca hadis dimuat naik di Twitter, baru-baru ini tular sehingga mendapat pelbagai reaksi daripada warganet.

Sementara itu, suaminya, Wan Mohd Nor Ariza Wan Bakar, 29, turut gembira dan tidak sangka Nana dapat menghafal surah dan hadis dalam tempoh singkat.

“Saya dan isteri bercadang menghantar Nana ke tadika tahun depan tetapi mengubah fikiran dengan mendaftar masuk ke tadika lebih awal iaitu pada Januari lalu kerana melihat kesungguhannya untuk belajar.

“Alhamdulillah, dia dapat menyesuaikan diri dan setiap kali pulang ke rumah, Nana akan membaca dan mengulangi apa dipelajarinya di tadika termasuk hadis seperti mana dilihat dalam video berkenaan.

“Terima kasih kepada guru yang mendidik anak saya dan berdoa semoga dia (Wan Adriana) menjadi anak solehah, pintar serta membanggakan keluarga,” katany

oleh anak saudara saya, Nurul Hanisah Mohd Kamaruddin, 22, Jumaat lalu, untuk simpanan peribadinya dan dimuat naik di Twitter sekadar untuk berkongsi kebolehan Nana.


Bimbang Kolestrol Tinggi, Ibu Segera Amalkan Ni!

Umumnya, kenaikan kadar kolesterol dalam badan seseorang adalah berpunca daripada pola pemakanan harian yang kurang sihat.

Pun begitu, paras kolesterol juga boleh diturunkan malah dicegah sebelum menjadi lebih serius secara semulajadi.

Melakukan aktiviti bersenam secara rutin umpamanya dapat  menjadi ‘perisai’  tubuh daripada serangan kolestrol.

Selain itu,  pengambilan makanan kaya serat juga dapat membantu usaha anda untuk memgawal mahupun menurunkan kadar kolestrol dalam badan.

Selain itu,  melalui perkongsian Lin Zalika founder group MAHN memberi satu lagi cara alternatif yang boleh dipraktiskan oleh kita semua bilamana setelah dia amalkan terbukti memberi kesan yang baik.

Wanita ini menjadikan jus minuman ini sebagai amalan harian untuk menurunkan paras kolesterol. Ayuh kita semak bagaimana cara menghasilkan jus tersebut.

Bahan-bahan

30 ulas bawang putih – yang besar-besar

5 biji lemon – dipotong sekali dengan kulit

Caranya

1. Kisar semua bawang putih dan lemon dengan 1 liter air.

2. Masak sampai mendidih.

3. Simpan dalam peti sejuk.

[su_highlight background=”#b9d82e” color=”#242121″]Amalkan Sebelum Sarapan[/su_highlight]

*    Setiap pagi ambil 10 atau 15 ml (lebih kurang 1 penutup plastik) dan minum.

*    Pada yang tak boleh minum, boleh campurkan dengan sedikit madu.

Sumber FB Lin Zalikha


Cuci Air Fryer Guna Cuka Je. Tak Perlu Sental, Segala Kerak Hilang & Nampak Berkilat, Cukup Mudah!

Benda paling azab nak cuci dekat dapur, bonda rasa cuci air fryer.
Especially lepas panggang ayam. Aduh dia punya melekat tu memang susah nak tanggal.
Lepas tengok youtuber Melissa Maker deep clean oven dia. Terus tercetus idea nak cuba dekat air fryer ni.
Subhanallah, cuma dengan guna cuka. Seriously senang yang amat. Tak adalah istilah tangan sado nak menyental.

Bonda guna cuka dan span cuci pinggan je dekat kerak-kerak wiring rack tu. Cepat je tertanggalnya.


Allahuakbar Beratnya Ujian, Satu Keluarga Diuji Hidap Kanser

Allahuakbar Beratnya Ujian, Satu Keluarga uji Hidap Kanser

Luluh hati apabila kehilangan suami dan 7 anak, satu keluarga diuji hidap kanser. Sesungguhnya ia suatu tamparan yang hebat buat keluarga ini.

Berat sungguh dugaan buat keluarga ini. Hingga seorang demi seorang telah meninggal dunia

Ibu mana yang tidak mahu melihat semua anak dilahirkan hidup sihat, begitu juga Che Noorsiah Abdul Rashid apabila menerima kehadiran lima anak yang menjadi penyeri hidup bersama suami.

Namun, takdir Allah SWT ‘menuliskan’ sebaliknya apabila semua anaknya bersama tiga anak tiri serta suami diuji penyakit kanser, malah dirinya dan seorang cucu lelaki juga diuji penyakit sama.

Lebih menyedihkan tujuh anak dan suaminya kini sudah meninggal dunia kerana penyakit mereka.

Suami, Abdul Latif Md Jali yang menghidap kanser paru-paru dan tumor otak meninggal pada 1998 manakala anak kandungnya, Nur Hidayati Ayu yang menghidap kanser adrenal meninggal dunia pada 1995, Irfan Effendy meninggal dunia pada 2013 kerana kanser limfoma dan Nur Aqilah Atiqah menghidap kanser payudara yang meninggal dunia pada 2019.

Seorang lagi anaknya, Shaheedy Effendy yang meninggal dunia kerana jangkitan bakteria salmonella tahun ini juga mempunyai ketulan di tulang selangka namun tidak sempat membuat ujian dan pemeriksaan lanjut.

Tiga anak tirinya, Noraini meninggal dunia pada 2002 akibat kanser payudara, Mohd Jefri menghidap kanser esofagus meninggal dunia pada 2018 dan Mohd Musa meninggal dunia pada 2016 kerana kanser darah.

Kini hanya tinggal Che Noorsiah, 69, dan anak bongsunya, Nur Alia Wahidah, 32, yang masih berjuang melawan kanser payudara manakala cucu lelakinya Haleef Hayyan Effendy Irfan Effendy, 11, kanser limfoma, tulang dan leukemia.

Bercerita kisahnya, Che Noorsiah berkata, kehilangan suami dan tujuh anak termasuk tiga anak tiri boleh dianggap satu tamparan hebat buatnya, namun menerima ketentuan takdir dengan reda.

“Apabila semua anak sakit kanser, hati saya seolah-olah hancur biarpun tiga anak lain cuma anak tiri, tetapi saya tidak pernah membezakan kasih sayang buat mereka. Rasa itu tetap sama.

“Bagaimanapun saya sentiasa kuatkan semangat dan bersangka baik dengan Allah SWT kerana perjalanan hidup kita seperti menaiki kereta api yang akan berhenti di hentian stesen, apabila tiba masa kita akan ‘pergi’ dan sakit cuma asbab.

“Kini hanya tinggal saya bersama anak bongsu dan cucu bersama-sama melawan penyakit ini. Bagi saya selagi ada hayat saya akan berjuang dan hidup dengan gembira, malah sokongan ahli keluarga lain sangat menguatkan kami,” katanya ketika ditemui.

Pesara kerajaan itu berkata, dia bernasib baik apabila kansernya dapat dikesan awal dan kini berada di tahap awal namun sudah melakukan pembedahan membuang payudara kanan pada Januari tahun lalu.

Katanya, dia disahkan menghidap penyakit itu pada November 2020 dan mengakui keluarganya tiada sejarah penyakit kanser, namun penyakitnya itu bukanlah penamat kehidupannya.

“Ketika disahkan kanser payudara saya memang terkejut kerana keluarga saya tiada sejarah penyakit kanser. Ini dugaan keluarga saya apabila kami semua diuji dengan penyakit ini.

“Sebagai pesakit kanser dan ada anak dan cucu yang mempunyai penyakit sama kami perlu positif dan menjalani kehidupan dengan gembira selain melakukan aktiviti kegemaran sebagai terapi diri.

“Tiga elemen penting untuk lawan kanser adalah kuatkan semangat, makan makanan berkhasiat dan buat rawatan disyorkan pakar. Hidup dan mati kita serahkan kepada Allah SWT,” katanya yang turut mempunyai sakit jantung, kencing manis dan darah tinggi.

Bercerita lanjut, saat paling sukar yang dilaluinya adalah anak perempuan yang lama ditunggu, Nur Hidayati Ayu disahkan menghidap kanser adrenal ketika berusia empat tahun.

Katanya, sejarah keluarga suaminya memang ada yang sakit kanser tetapi dia tidak menyalahkan takdir kerana baginya semua aturan Allah SWT mempunyai hikmah.

‘Hayyan ada ‘super power’ kuat lawan sakit’

“Hayyan, wan (Che Noorsiah) dan mummy (Nur Alia Wahidah) ada ‘super power’ jadi kami kena kuat lawan sakit,” kata pesakit kanser tahap empat, Haleef Hayyan Effendy Irfan Effendy.

Haleef Hayyan Effendy, 11, atau mesra disapa Hayyan diuji penyakit kanser limfoma seawal usia lima tahun sebelum kanser itu merebak ke tulang dan kini turut disahkan mempunyai leukemia pada Februari lalu.

Menurutnya, ketika disahkan kanser kembali dia menangis, terdiam dan kecewa tetapi sokongan ibu, Mimi Zarina Omar, 48, membuatnya kuat.

“Masa usia lima tahun, Hayyan tak tahu kanser itu apa cuma tahu ABC sahaja dan sakit macam arwah ayah.

“Bila doktor cakap Hayyan ada kanser lagi baru-baru ini saya menangis dan terkedu sebab kena buat rawatan lagi.

“Masa buat rawatan memang sakit tapi Hayyan ada mummy yang selalu temankan di hospital tapi Hayyan harap sangat Hayyan, wan dan mummy terus kuat dan sihat,” katanya.

Sementara itu ibunya, Mimi Zarina berkata, kekuatan sebenarnya adalah melihat kekuatan anak bongsu kesayangannya kekal positif untuk sembuh daripada penyakitnya.

Menurutnya, Allahyarham suaminya, Irfan Effendy Abdul Latif, 39, meninggal dunia kerana kanser limfoma pada 2013.

“Biarpun ‘sakit’ melihat Hayyan sakit tetapi saya tidak menyalahkan takdir atau genetik sebaliknya menerima dengan reda kerana ini ujian Allah SWT untuk saya dan keluarga kami.

“Sebelum ini saya berjuang bersama suami yang melawan kanser selama tujuh bulan sebelum dia menghembuskan nafas terakhir dan kini bersama Hayyan pula untuk berjuang melawan penyakit.

“Pada mulanya saya tidak kuat tetapi melihat betapa positifnya anak buat saya juga jadi kuat. Kita perlu kuat dan positif untuk menjaga pesakit kanser bukan mereka sahaja kena kuat,” katanya.

Kekal cekal lepas hilang ‘mahkota’ wanita

Kehilangan ‘mahkota’ kewanitaan dan melalui 12 sesi kemoterapi dan 15 kali radioterapi, tidak membuatkan wanita ini ‘gentar’ untuk berjuang melawan kanser payudara tahap empat yang dihidapinya sejak dua tahun lalu.

Nur Alia Wahidah Abdul Latif, 32, menjalani pembedahan membuang payudara kanannya dan kini bakal kehilangan satu lagi ‘mahkota’ apabila akan menjalani pembedahan membuang ovari.

Nur Alia Wahidah berkata, kehidupannya berubah sepenuhnya selepas disahkan menghidap kanser payudara selepas baharu tujuh bulan berkahwin dan mengecapi kebahagiaan bersama suami.

Menurutnya, biarpun mempunyai sejarah keluarga menghidap penyakit kanser tetapi ujian genetik yang dibuat pada 2018 mengesahkannya bukan pembawa gen P53 seperti dua adik beradiknya.

“Pada mulanya kanser berada di tahap dua dan ia berpunca daripada hormon. Saya mengambil keputusan membuang payudara kanan dan ‘membinanya’ semula supaya ia tidak serius. Itu satu keputusan berat kerana ia adalah ‘mahkota’ kita sebagai seorang wanita.

“Kemudian doktor beritahu kanser saya berulang pada Mei lalu dan sudah berada di tahap empat selain merebak ke paru-paru,” katanya yang kehilangan kerja kerana penyakitnya itu.

Menurutnya, dia kini sudah membuat enam sesi kemoterapi dan menunggu untuk membuat pembedahan membuang ovari bagi mencegah kanser kembali kerana ia membabitkan hormon.

“Pembedahan ini akan melenyapkan hasrat saya memiliki anak sendiri. Ini realiti yang dilalui biarpun saya sendiri teringin mahu punya anak sendiri dan ia memang membuatkan saya sedih.

“Semua yang ada pada kita adalah milik Allah SWT dan apabila sedikit yang dipinjamkan itu diambil saya tetap bersyukur kerana Dia masih memberikan peluang saya bernafas.

“Siapa saya untuk mempersoalkan ketentuan-Nya jadi saya perlu positif dan bersemangat untuk melawan sakit ini. Allah SWT mahu lihat saya bersabar dan menerima ujian-Nya. Lagipun saya fikir dugaan mana lebih hebat dan jika dia boleh melaluinya kenapa tidak saya,” katanya.


Kemalangan Selepas Pulang ‘On call’, Sebak Tengok InstaStory Arwah.

Sesungguhnya rezeki, jodoh, ajal dan maut adalah rahsia Allah. Begitu juga dengan kematian.

Jangan dikira-kira kematian, jika sampai masanya ia akan tiba tepat waktunya tanpa ditunda mahupun dipercepat.

Seorang pembantu perubatan maut selepas kereta dipandunya, kenderaan jenis Audi RS3  terbabit kemalangan dengan sebuah lori membawa muatan sawit di Jalan Selendang, Felda Selendang di sini pada Sabtu.

Dalam kemalangan kira-kira jam 10 pagi itu, mangsa, Nur Natrah Daharuddin, 26, beralamat dari Ladang Selendang 4, di sini yang parah pada bahagian kepala dan kaki disahkan meninggal dunia di tempat kejadian.

Takziah buat seluruh ahli keluarganya. Semoga rohnya ditempatkan di syurga Allah bersama orang-orang yang beriman.

“Takziah Buat Keluarga , Nur Natrah salah seorang team kesihatan sebagai pembantu pegawai perubatan di Hospital Rompin Yang baru pulang dari tempat kerja jam 630 pagi telah bertembung dengan lori membawa muatan sawit .

“Semoga pemergian arwah di cucuri rahmat , Alfatihah dan takziah untuk keluarga dan team kesihatan hospital rompin

JADUAL KERJA TAK TENTU

“Kemalangan selepas pulang dari oncall ni bukan first time. Tapi nak buat macam mana kerja sebagai perawat kesihatan ni .”

“Memang macam ni lah jadual kerja kami. Sebab orang kalau sakit tak kira masa .. nak tak nak memang kena sentiasa standby 24 jam .

Sumber: FB Yazeed Hair Johari


Fasha Sandha Gurau Lambung Anak, Buat Netizen Risau!

Gurau senda antara ibu dan anak setelah pulang ke rumah daripada tempat kerja tentu sahaja menjadi momen yang  cukup membahagiakan. Bahkan mendengar anak-anak tertawa riang, mampu menghilangkan kepenatan seharian bekerja.

Berkongsi video, pelakon cantik Fasha Sandha menerusi hantaran di Instagram berkongsi saat yang cukup meriangkan bersama anak bongsunya iaitu Aisha Amaira setelah baru pulang dari tempat kerja.

Namun begitu, tindakan Fasha melambung anaknya telah menarik perhatian netizen.

Momen paling best bila balik kerja. Rindu anak-anak ibu selalu masa ibu kat tempat kerja.

Walau bagaimanapun, cara gurauan dengan melambung anaknya itu kurang disenangi warganet kerana risau anak kecil berkenaan tercedera atau mengalami gegaran pada bahagian otak sekiranya terjatuh. Malah ada juga di antara mereka yang menasihati agar pelakon itu tidak bergurau seperti itu lagi.

Antara komen yang diberikan oleh netizen antaranya

“Jangan lambung tinggi kak Fasha bahaya takut nanti Aisya jatuh ke bawah kalau terlepas tangan.”

“Ini berkenaan dengan otak dah. Dah biasa ke lambung tinggi-tinggi? Better stop Fasha bergegar otak.”

“Ingatkan sekali je dia lambung rupanya banyak kali. Seramnya takut baby terjatuh. Bahaya untuk otak bayi jugak.”

Namun, Fasha memberitahu bahawa anak bongsunya itu sudah terbiasa dengan gurauan seperti itu dan menyatakan apa yang penting adalah fokus kerana ia sama seperti mendukung anak, di mana kadang-kadang anak juga boleh terlepas dari genggaman ketika didukung.

Dah biasa dah buat macam tu insyaAllah okay.

Kena pastikan awak fokus, fokus sama macam sedang mendukung. Mendukung pun kadang-kandang boleh terlepas kan?

Jom saksikan video menarik tentang adik-adik BK kita ni makan Ayam McD 3X pedas. Boleh tahan ke tidak? Jom saksikan.

Tonton juga video ini, rasa-rasanya apa yang menarik jika kita shopping di beberapa kedai yang dianggap ‘kedai saka’ ni ye?

Keriangan Famili, jom kita melancong secara maya bersama E-Keluargagader dengan menonton video percutian di The Bentong Farm. Best kalau dapat bawa anak-anak ke sana.

Lagi video menarik!


“Ayah Minta Maaf…”-Luahan Anak & Permohonan Maaf Terbuka Ayah, Warganet Turut Sebak!

“Ini ayah saya. Ayah saya selalu bangun awal. Tapi selalu balik lewat. Hari Ahad ayah saya kerja, orang lain cuti tetapi saya sayang ayah saya!”

Begitulah nukilan yang telah mencuri tumpuan wargamaya apabila luahan hati si anak ini yang ditulis di atas kertas dengan menggunakan pensil jelas menampakkan kejujurannya dalam menceritakan perihal ayahnya.

Hal ini mengundang sebak di kalangan warganet, apatalah lagi seakan kisah yang sama sebenarnya terjadi pada anak sendiri.

Percayalah bila lihat karya atau lukisan mahupun tulisan anak-anak berkenaan siapa kita di mata dan di hati mereka, pasti kita tersentuh hati.

Apa yang pasti, itulah luahan yang tak mampu mereka zahirkan kepada kita sebagai orang tuanya. Memang tidak akan ada mak ayah yang ingin melihat semua ini terjadi, tetapi keadaan memaksa.

Ramai akui terpaksa berkerja siang malam  demi mencari rezeki dek kerana desakan hidup yang terpaksa dilalui ketika ini.

“Saya Sayang Ayah Saya…”

Membaca luahan terakhir si anak yang menyatakan betapa dia sayangkan ayahnya benar-benar menyentuh perasaan.  Siapa sangka anak sekecil itu, sebenarnya sedang cuba untuk memahami kesibukan orang tuanya.

Tidak hanya netizen tersentuh hati dengan keadaan anak kecil tersebut malah turut terkesan apabila membaca luahan hati ayah di kapsyen yang dengan ikhlas memohon maaf kepada anaknya itu.

“Ayah mintak maaf. Ayah keluar mencari rezeki untuk kita sekeluarga. Ayah sayang semua anak-anak ayah”

Sumber foto : Shah thegret


Cuti Raya Balik Kampung Berhari-Hari, Buat Cara Ini Elak Pokok Layu, Guna Dua Bahan Aje!

Minggu ini sudah tentu ada yang akan pulang ke kampung meraikan hari raya bersama ibu ayah di kampung.

Perasaan teruja pastinya berganda pada tahun ini apabila dua tahun tidak merainya bersama setelah dilanda wabak Covid-19.

Kini kita ke arah endemik, sudah tidak merancang pulang ke kampung dalam tempoh yang lama. Jadi sudah tentu meninggalkan kediaman dalam tempoh itu. Bagi yang bercucuk tanam sudah tentu bimbang jika tanaman akan layu jika berhari-hari tidak pulang ke rumah.

Sudah tentu mereka akan mencari tip untuk memastikan tanaman kekal  subur walaupun kita tiada di rumah.

Sebagaimana perkongsian Lina Sahedin menunjukkan cara yang mudah untuk memastikan pokok tidak layu.

Dia hanya menggunakan plastik dan getah yang diletakkan pada tanaman. Seterusnya ikuti perkongsiannya.

“Beginilah cara saya buat kalau nak tinggal rumah dalam beberapa hari. Kebetulan hari ini saya nak balik kampung.

Cara yang mudah tanpa keluar modal yang banyak sebab saya banyak juga pasu depan ,belakang dan tepi rumah… Kebetulan hari raya pun semakin hampir ,semua sahabat boleh buat begini..”

Langkah pertama

Pastikan bungkusan air tidak diikat terlalu ketat.

Langkah ke dua

Letakkan di dalam pasu dan kemudian cucukkan bungkusan tadi dengan jarum peniti .

Langkah ketiga

Cucukkan juga garfu plastik di dalam pasu agar kedudukan bungkusan berisi air tadi terletak elok.

Sumber: Lina Sahedin via Kebun Bandar : Jom Tanam Sendiri

Keluarga Talk: PUASA MENDIDIK JIWA KELUARGA SAKINAH

Bintang Kecil:

KELUARGA TALK: Nwan Shah Bin Mohd Dali Fakulti Ekonomi Dan Muamalat, Universiti Sains Islam Malaysia (USIM). Nak tahu formula mengurus belanjawan keluarga dengan sistematik? Ikuti Keluarga Talk kali ini dengan tajuk ‘ Ringgit Diurus Keluarga Lebih Tenang’ bersama panel Prof Madya Dr Nuradli Ridz


“Dulu Susah Untuk Saya. Sekarang Masanya Balas Jasa Dia.” DS Aliff Syukri Kongsi Kepayahan Hidup Bapa Jadi Pengawal Keselamatan

Biarpun sudah terkenal dan kaya raya, namun personaliti ini cukup prihatin dan seorang anak yang baik. Sering kali memuat naik video bersama bapanya, terserlah sisi anak yang penyayang apabila melayani orang tuanya itu.

Dato’ Seri Aliff Syukri menerusi laman instagramnya semalam berkongsi cebisan kisah ayahnya yang dahulu bekerja sebagai pengawal keselamatan.

Kini, tiba pula giliran Dato Seri Aliff membalas jasa ayahnya itu.

“Saya akan cuba bahagiakan abah saya… dulu dia dah susah untuk saya.. skrg masanya saya balas jasa dia…

“Terpancar wajah penat jerih mencari duit sebagai bekas pengawal keselamatan kilang panasonic sek 15 shah alam selama 22 tahun.. untuk membesarkan saya..

Akui suami kesayangan Datin Seri Shahida lagi, beliau sejak dahulu lagi sudah menanam impian untuk memiliki rumah yang besar.

Malah, impian tersebut dikongsikan dengan ayahnya.

Ternyata impian tersebut sudah tercapai malah beliau juga mampu membelikan rumah dan menyediakan keperluan asas lain kepada bapanya.

“Impian sy dulu dan saya selalu cakap kat abah saya “Abah sy kri nak duduk rumah banglow mcm istana abah waktu tu saya dan abah sy duduk rumah flat sek 20 block 19 tingkat 2.. ni rumah 206 ..

“kalau sy cakap mcm tu kat abah saya abah saya akan cakap .. ko Gila kri.. dpt duduk umah kondo 3 bilik pun mcm mimpi.. sekrag ni sy belikan abah saya rumah terez coner lot dan kereta Honda ecode.

berdiri ditapak kaki sendiri ni lebih bermakna sbb kita rasa betapa susahnya nak berjaya lagi budak tak pandai sekolah mcm saya ….bak kata abah saya..tak sangka anak abah tak pandai sekolah boleh smpai ketahap ini.. hanya Allah shja tahu betapa gembiranya kami…bukan gembira sbb dapat darjat tapi gembira keluar de kepompong kesusahan….keseronokan ini sy kongsikan dgn abah kandung saya Kamarzaman yg bekerja sebagai pengawal keselamatan selama 24tahun.. ….abah dulu selalu dtg melawat dan temankan saya niaga di pasar tani ..walaupun dia x membantu dr segi wang ringgit tapi kasih sayang dia dah cukup buat saya bahgia sbb sia pun susah….dulu bila niaga di pasar saya punya azam yg cukup tinggi nak berjaya….kalau ada RM 10 saya hanya akan belanja RM1…begitulah saya mengajar diri untuk menyimpan duit jauh sekali nak mebazir beli barang berjenama ..dah niaga lama baru nak merasa smua ni sbb tu saya jakun skit??…saya jadi anak lelaki nak abah saya hidup senang dan selesa berbanding dahulu yg hanya duduk rumah flat 2bilik sek 20shah alam block 19 adik beradik 7org sebalah abah ..mak bapak saya bercerai….syukur segalanya berubah ..sekrang saya mampu balas kepenatan abah sy dan belikan kereta honda accord dan rumah teres coner lot (nak belikan banglow dia tak nak) dan kasi duit setiap bulan dan berehat sahaja dirumah..sy tak suka dia dikerja keras mcm dulu2 sampai ketua sbb nak besarkan kami adik beradik…dia dulu sanggup pinjam duit org dan along semata2 nak belikan saya basikal…..sekarang saya hanya nak buat yg terbaik sebagai anak untuk memberi kebahagiaan kepada abah jauh sekali nak menunjuk..sy harap abah dan mak saya tahu aliff syukri bukan budak bodoh sekolah tapi saya ada penyakit deleksia punya semangat yg besar… anton (nama manja saya masa kecik) syg mak abah sampai syurga❤❤❤ sharekan kalau korang suka cerita saya??

Ramai yang memuji akan sikap prihatin Daton Seri Aliff kepada bapanya.


Kisah Arwah Siti Sarah Ini Simbolik Bagaimana Taatnya Seorang Isteri Kepada Suami, Warganet Luah Rasa Kagum.

Pemergian penyanyi Siti Sarah Raisuddin nyata memberikan impak kepada ramai orang. Ia termasuk sikapnya yang begitu menyantuni suaminya.

Tular cara arwah pernah pakaikan suami stokin dan kasut sebelum Shuib pergi kerja beberapa tahun lalu.

Cerminan yang baik itu menunjukkan arwah mendapat layanan yang baik daripada suaminyaa jua.

Namun semua itu adalah simbolik betapa arwah Siti Sarah begitu menghormati suaminya atas kebaikkan yang diberikan kepadanya.

Namun mungkin ada suami terlepas pandang, adakah mereka sendiri melayan isteri umpama bidadari.

Suami inginkan isteri menghormatinya, apakah suami menghormati perasaan isteri. Begitulah layanan dan sebagainya yang merangkumi perhubungan suami isteri. Dengan kata mudah, hubugan suami isteri ini saling melengkapi antara satu sama lain.

Sebagaimana dengan perkongsian ini yang begitu mendalam mengenai hubungan suami isteri.

Sedar tak sedar, bulan depan dah masuk bulan Ogos tau, bulan Kemerdekaan Malaysia!

Sebagai rakyat yang cintakan tanah air, mesti anda ada cara tersendiri nak eskpresikan rasa cinta dan bangga menjadi Anak Malaysia kan? Betul tak?!

Ehhh jangan cakap kat sini, simpan idea anda tu dan hantarkan kepada kami dengan menyertai Virtual Himpunan Saya Anak Malaysia!


Ibu Ini Dedah Rahsia Amalan Buat Anak Dengan Cakap Dan Lembut Hati. Salah Satunya Amalkan Surah Al Kausar Ketika Memasak.

Anak merupakan kurniaan Ilahi yang paling berharga. Malah ibarat kain putih, ibu bapalah yang akan mencorakkannya”. Oleh itu, ibu bapalah yang bertanggungjawab untuk membentuk keperibadian anak-anak mereka.

Begitulah yang dikongsi oleh puan ini cara mendidik anaknya telah menarik perhatian warganet.

Ikuti lanjut perkongsian ini.

Untuk post saya yang sebelum ni ramai yang minta tips bagai mana saya mendidik anak-anak saya utk dengar cakap saya, rajin menolong saya. Saya mcm sahabat² semua juga. Saya didik anak-anak saya dari kecil lagi.

Dari anak² berumur 5 tahun saya dah mula ajar dia buat kerja kerja yg mudah mudah..
Contoh lepas main kemas mainan. Lepas makan bawa ke singki tak basuh tak apa..
Janji letak dalam singki. Seiring dengan usia dia makin meningkat saya ajar kerja² rumah yang mudah².

AMALKAN  SURAH

Dalam pada itu saya banyak berdoa utk anak².
Nak lembutkan hati anak2 bacalah selalu surah an-Naml ayat 30-31. semoga dgn berkat usaha ibu bapa & dgn izin Allah,anak2 akan mudah mndgr kata,lembut hati,penuh keinsafan,rajin solat & mnjadi anak yg soleh.

Semasa memasak saya akan baca surah al kausar ketika membuka api dapur. Dah siap masak nak tutup api saya akan baca lagi sekali surah al kausar. Ustaz kata dgn kita amalkan membaca surah ini ketika hendak memasak . Ini akan membuatkan satu ikatan kasih sayang yg kuat antara anak²..suami dgn kita. Semasa memasak saya juga amalkan ayat 200 surah al imran..kata ustazah itu ayat pengasih .

MALAM JUMAAT
Pada malam jumaat saya akan baca surah yassin. Berzikir dan surah² pendek dan saya tiup pada air mineral. Air tu saya campur dalam botol² air kosong yg saya simpan dalam peti sejuk. Bila masak nasi saya akan campur kan dgn air tu. Buat teh ke kopi ke saya akan campurkan juga .

AMALAN SEBELUM TIDUR
Dan 1 lagi amalan saya anak² tidur saya akan pergi ke anak saya..saya akan duduk disebelah anak. Saya akan sebut apa saja keinginan saya pd anak. Contoh kalau saya akan sebut Syakir semoga jadi anak yg soleh..lembut hati bila mama tegur dan beri nasihat..
Mama ingin syakir menerima nasihat mama dgn hati yang tenang. Semoga syakir berjaya didunia dan juga diakhirat kelak. Saya akan cium ubun² dan usap rambut dia.

DIDIK ANAK JANGAN PENDAM

Selain itu saya ajar anak² jangan pendam apa² jika tak puas hati.. bagi tahu je la saya.. dan saya juga lebih suka anak² boleh berkongsi masalah dgn saya. Saya tunaikan permintaan sahabat² yg msg saya minta tips..dalam komen juga ada yg minta saya buat post baru bagi tips semua tu..saya bukan la bijak pandai dalam mendidik anak² .. saya juga seperti sahabat² yang lain juga. Ada salah silap dan kelemahan juga ..
Yang baik itu datang dr Allah swt. Yang buruk itu datang dari diri saya yg dhaif ini…
Terima kasih semua yg sudi membaca coretan saya.

Sungguh inspirasi! Moga kita istiqomah dalam mendidik anak-anak.


Bawang Putih & Kunyit Cairkan Darah. Doktor Ni Pesan Jangan Ambil Jika Jalani Pembedahan!

Perasan tak kadang-kadang bila ada ahli keluarga kita terjatuh dan mengalami pendarahan, darah yang keluar susah untuk berhenti.Tapi ada juga terjadi, sesetengahnya begitu mudah kering.

Perbezaan cepat atau lambat ini sebenarnya ada  kaitannya dengan sel platelet dalam darah kita. Jika kurang itu yang  menyebabkan ‘darah cair’.

Namun jika terlalu pekat boleh pula menyebabkan penyakit arteri tersumbat dan sebagainya.Makanya darah tersebut perlu dicairkan untuk pastikan mengalir lancar di dalam tubuh.

Dan ini perkongsian dari seorang saintis buat yang akan menjalani pembedahan untuk mengelakkan berlakunya pendarahan yang serius.  Jom baca moga bermafaat.

KUNYIT DAN BAWANG PUTIH SEBAGAI ‘UBAT’ CAIR DARAH

Kunyit dan bawang putih boleh membantu mencairkan darah. Walaubagaimanapun, pesakit yang akan menjalani pembedahan perlu elakkan mengambil kunyit sebagai makanan tambahan kerana kunyit boleh meningkatkan risiko pendarahan.

Fenomena ini dikenali sebagai blood thinning iaitu darah menjadi cair dan susah berhenti. Keadaan mungkin menjadi bertambah buruk jika kunyit diambil bersama ubat-ubatan moden seperti aspirin, warfarin, dadah antiplatelet dan ibuprofen.

Insiden pendarahan juga boleh berlaku jika kunyit diambil bersama herba seperti mengkudu, cengkih,bawang putih, halia, Ginkgo biloba dan Panax ginseng.

Serbuk kunyit juga mengandungi bahan kurkuminoid dan berkesan untuk membantu masalah buasir. Caranya adalah dengan memanaskan serbuk kunyit bersama minyak kelapa dara, dibiarkan sejuk dan diaplikasikan pada bahagian yang sakit.

Bawang putih kaya dengan organosulfur, sejenis bahan yang mempunyai manfaat kesihatan. Bahan ini boleh membantu menurunkan kolesterol, menghalang pembekuan darah, mencegah penyakit jantung dan boleh bertindak sebagai antikanser.

Dalam bawang putih, tindakbalas enzim diperlukan bagi membentuk bahan berkhasiat organosulfur. Walau bagaimanapun, enzim ini boleh rosak jika bawang putih dimasak pada suhu tinggi. Untuk mendapatkan khasiat yang banyak, bawang putih perlu dihancurkan atau dipotong-potong, seterusnya dibiarkan selama 10 minit agar enzim dapat bertindak balas dan menghasilkan bahan berkhasiat. Selepas itu barulah ditambah air panas dan diminum